title: Paula Sievinen

text:
Eeron kuoleman jälkeen yksinäinen Paula kaipasi seuraa. Ensin Paulan luokse muutti tämän ex-mies Lasse, ensin vain ystävyysmielessä. Loppujen lopuksi Lasse ja Paula kuitenkin aloittivat uudestaan suhteen ja päättivät kasvattaa Severiksi nimeämänsä lapsen yhdessä heidän lapsenaan. Kauaa he eivät kolmistaan ehtineet asua, kun Joonatan Sievinen muutti takaisin Paulan asuntoon Juulia Aution kuoleman jälkeen. Suurin yllätys väsyneelle Paulalle kuitenkin oli, kun hänen tyttäret Katri ja Heli palasivat Pihlajakadulle. Pian Katri lähti miesystävänsä Johanin kanssa takaisin Vaasaan, mutta perheen iloksi Heli jäi asumaan kotiin. Paulakin piristyi huomattavasti ja jaksoi olla perheensä kanssa enemmän. Paula on ollut suurena tukena ystävälleen nimeltä Iiris Kaukovaara. Myöhemmin myös paljastui että Iiris oli Helin rakastettu Pariisissa. Iiris ja Heli alkoivat seurustelemaan, Iiris myös muutti lapsineen Paulan luokse asumaan huoltajuuskiistan ajaksi. Myöhemmin Sievisille muutti Paulan siskon poika Jiri Viitamäki. Melko pian Jirin ilmestyttyä kuvioihin lähti Joonatan Sievisten luota Norjaan.
Paula poistui Pihlajakadulta joulukuussa 2012 ja 10. huhtikuuta 2013 esitetyssä jaksossa hänen puolisonsa Lasse luki Paulan laatiman kirjeen ja otti sormuksen pois sormestaan tunnustettuaan tätä ennen eron muun muassa Joonatanille ja Jirille. Paula palasi Pihlajakadulle 5. joulukuuta 2013 esitetyssä jaksossa, mutta tällä välin Lasse oli kosinut Liisa Saloa.
Katariinan salaisen klinikan tanssiaissa tapahtuneessa, ampumavälikohtauksessa Paulaa ammuttiin päähän ja hän vajosi koomaan. Tyttäret Katri ja Heli tulivat käymään Helsingissä katsomaan miten Paula voi. Paulaa pidettiin hengityskoneessa ja hän alkoi lopulta hengittämään itse. Lasse alkoi näkemään Paulaa "kummituksena". Paula kuitenkin lakkasi hengittämästä itsenäisesti 7. lokakuuta 2014 esitetyssä jaksossa ja hänet kiinnitettiin takaisin hengityskoneeseen, koska hänelle tuli aivoverenvuoto, minkä tämän jälkeen Paula todettiin aivokuolleeksi. Hänen sydämensä siirrettiin Jirin Nella-tyttärelle, joka tarvitsi sydänsiirrännäistä.


title: Ascendancy

text: Ascendancy on yhdysvaltalaisen metalliyhtye Triviumin toinen albumi. Vuonna 2005 julkaistua albumia voidaan pitää yhtyeen varsinaisena läpimurtona. Menestystä siivitti yhtyeen jättilevy-yhtiö Roadrunner Recordsille allekirjoittama sopimus. Albumia ylistettiin runsaasti ilmestymisvuonnaan ja sen jälkeenkin monissa metallilehdissä, kuten Metal Hammerissa ja Kerrang!:issa. Taustatekijöinä menestykseen oli edeltäjäalbumia "Ember to Infernoa" tarkemmin tehdyt kappaleet sekä yhtyeeseen samana vuonna liittynyt toinen kitaristi Corey Beaulieu. Yhtyeen laulaja-kitaristi Matt Heafy on albumin jokaisen kappaleen pääsäveltäjä ja -sanoittaja. Tuottajana albumilla toimi Jason Suecof, joka oli mukana säveltämässä albumin intro-kappaletta sekä soittaa kitarasoolon albumin kolmannessa kappaleessa, "Pull Harder on the Strings of Your Martyr".


title: Ascendancy

text: Albumilta julkaistiin musiikkivideot kappaleista "Like Light to the Flies", "Pull Harder on the Strings of Your Martyr", "A Gunshot to the Head of Trepidation", "Dying in Your Arms" ja "Rain".


title: Ascendancy

text: Albumista tehtiin kaksi uudelleenjulkaisua. Ensimmäinen niistä, "UK Special Edition" sisältää yhden bonuskappaleen, sekä bonus-DVD:n, joka sisältää viiden kappaleen konserttitallenteen, sekä yhtyeen musiikkivideot. 9. toukokuuta 2006 julkaistu toinen uudelleenjulkaisu sisältää edellä mainittujen elementtien lisäksi kolme muuta bonuskappaletta, joista yksi on yhtyeen tulkinta Metallican kappaleesta "Master of Puppets", jonka yhtye nauhoitti myös Kerrang! -lehden 20-vuotisjuhlanumeron ohessa tulleeseen Metallican "Master of Puppets" -albumin kunniaksi tehtyyn "Remastered"-albumiin.


title: Hilkka Nieminen

text: Hilkka Helvi Nieminen, o.s. Heikkonen (s. 23. helmikuuta 1927) on suomalainen kuurosokea kirjailija. Hän julkaisi ensimmäisen teoksensa, autobiografisen kirjan "Tyttö kulki kujasilla" vuonna 1994.


title: Hilkka Nieminen

text: Hilkka Nieminen syntyi Vuokselassa ja lähti evakkoon talvisodan sytyttyä vuonna 1939. Hän muutti Tampereelle vuonna 1975, ja tuli täysin kuuroksi kuuloaistin alettua heiketä jo varhaislapsuudessa kärsityn sairauden seurauksena. Hän on vaikeasti näkövammainen ja tarvitsee omien kirjoitustensa lukemiseen suurennuslasia.


title: Hilkka Nieminen

text: Ennen kirjailijanuraansa Nieminen työskenteli vaneritehtaalla Hämeenlinnassa ja ravintolassa Kotkassa. Hän asuu yksin Tampereen Annalassa.


title: Tuscumbia

text: Tuscumbia on kaupunki Alabamassa, Yhdysvalloissa ja Colbertin piirikunnan pääkaupunki. Sen pinta-ala on 18,9 km² ja väkiluku 7 856 ().


title: Tuscumbia

text: Tuscumbia on Alabama Music Hall of Famen nykyinen sijaintipaikka. Kansainvälisesti tunnetuin kaupungin asukas lienee kuurosokea Helen Keller, jonka kirjassa "Elämäni tarina" ("The Story of My Life") pieni alabamalaiskaupunki on keskeisessä osassa. Muita tunnettuja Tuscumbiassa syntyneitä ovat olleet baseballpelaaja Heinie Manush ja senaattori Mitch McConnell.


title: Tuscumbia

text: Tuscumbian väestöstä 76,01 % on valkoisia ja 22,51 % afroamerikkalaisia.


title: Pohjois-Pohjanmaan Kokoomus

text: Pohjois-Pohjanmaan Kokoomus ry on Oulun vaalipiirissä toimiva Kansallisen Kokoomuksenpiiriyhdistys.Yhdistyksen toimialuetta on Pohjois-Pohjanmaa ja sen lisäksi Oulun vaalipiirissä toimii Kainuun Kokoomus. Pohjois-Pohjanmaan Kokoomuksen puheenjohtajana toimii vuonna 2018 Tomi Kaismo. Piirin toiminnanjohtajana on Jaakko Salovaara.


title: Pohjois-Pohjanmaan Kokoomus

text: Pohjois-Pohjanmaan Kokoomus ry:n toimii Kansallisen Kokoomus rp:n pyrkimysten mukaisesti piirin jäsenten ja puolueen välisenä yhdyssiteenä ja päätöksentekijänä yhteiskunnallisessa toiminnassasekä toimii aktiivisena ja yhteiskunnallisena vaikuttajana koko maakunnan alueella. Vaikuttamisen lisäksi piiri tukee yhdistyksiään kokoomuslaisten arvojen toteuttamisen onnistumisessa kotikunnissaan.


title: Pohjois-Pohjanmaan Kokoomus

text: Piirijärjestön toimintaa ohjaavat Kokoomuksen perusarvot vapaus, vastuu ja demokratia, mahdollisuuksien tasa-arvo, sivistys, kannustavuus, suvaitsevaisuus ja välittäminen. Keskeistä on vapauden ja vastuun tasapainon tavoittelu sekä yksilöllisyyden ja yritteliäisyyden korostaminen. Kokoomus tukee demokratian kehittämistä ja kansalaisten aitoa osallisuutta yhteiskunnalliseen päätöksentekoon.


title: Pohjois-Pohjanmaan Kokoomus

text: Kuluvalla vaalikaudella Pohjois-Pohjanmaan Kokoomus ry:n toimialueen kansanedustaja on Mari-Leena Talvitie. Oulun vaalipiiristä eduskuntaan on valittu Kokoomuksen listalta vuoden 2015 vaaleissa myös Eero Suutari Kajaanista.


title: Pohjois-Pohjanmaan Kokoomus

text: Taulukossa on mukana myös Kokoomusta edeltäneiden puolueiden edustajia.


title: Biologian olympialaiset

text: International Biology Olympiad (IBO), kansainväliset biologian olympialaiset, on kansainvälinen biologiakilpailu toisen asteen opiskelijoille. Ensimmäinen IBO järjestettiin vuonna 1990 Olomoucissa, entisessä Tšekkoslovakiassa, jolloin kilpailuun osallistui kuusi maata. IBO oli alun perin lähes vain entisten itäblokin maiden välinen kilpailu, mutta sittemmin se on laajentunut koko maailman kattavaksi biologiakilpailuksi. Viimeisimpään IBO:on Tsukubassa, Japanissa osallistui 56 maata. Suomi on osallistunut IBO:on vuodesta 1997.


title: Biologian olympialaiset

text: Suomen edustusjoukkueeseen valittavat opiskelijat karsitaan kahdessa vaiheessa. Ensimmäiseen vaiheeseen saavat osallistua kaikki lukiolaiset, eivät kuitenkaan yli 20-vuotiaat tai yliopisto-opintoja suorittaneet. Tehtävät voi kunkin lukion opettaja halutessaan tilata itse Biologian- ja maantieteen opettajien liitolta BMOL ry:ltä ja järjestää karsintakokeen halukkaille opiskelijoille. Karsintakokeen noin kymmenen parhaiten suorittanutta valitaan valmennuskurssille Helsingin yliopistoon, jossa opiskelijoille opetetaan lähinnä käytännön laboratorio- ja muita töitä, joita ei ole lukiossa käsitelty.


title: Brian David Josephson

text: Brian David Josephson (s. 4. tammikuuta 1940) on brittiläinen fyysikko. Hän löysi vain 22-vuotiaana niin sanotun Josephsonin ilmiön, josta hän sai vuonna 1973 Nobelin fysiikanpalkinnon Leo Esakin ja Ivar Giaeverin kanssa. Josephson työskentelee tällä hetkellä Cambridgen yliopistossa, jossa hän on tiiviin aineen fysiikkaa tutkivan ryhmän johdossa.


title: Brian David Josephson

text: Josephsonin tiedetään puoltavan ajatusta paranormaalien ilmiöiden olemassaolosta.


title: VillageLife

text: VillageLife oli internetissä toimiva erityisesti nuorille suunnattu palvelu, jossa käyttäjä pystyi tekemään kehitysmaihin rahalahjoituksia ja seurata ruudun kylänäkymästä avun vaikutusta. Toiminnan käynnisti Suomen lähetysseura keväällä 2005.


title: VillageLife

text:
Palvelussa oli tammikuussa 2009 neljä nettikylää: nepalilainen, länsiafrikkalainen, eteläafrikkalainen ja kaakkoisaasialainen. Kaksi muuta kylää oli suunnitteilla pitkään, mutta kyliä ei julkistettu koskaan. Kyläläisiltä puuttui vielä monia tärkeitä asioita, esimerkiksi kouluja ja koulutarvikkeita.
Kun halusi rakentaa sairaalaa tai koulua, lahjoituksen perillemeno näkyi niin, että sairaalaan tai kouluun nousi seinää.
Villagelife lopetettiin vuonna tammikuussa 2011.


title: VillageLife

text: Virtuaalikylän avustuskohteet olivat kuvitteellisia, mutta ne vastasivat todellisia avustustarpeita. Lahjoitus käytettiin todellisuudessa vastaavanlaiseen työhön: terveydenhuoltoon, opetukseen ja seurakuntatyöhön.


title: VillageLife

text:
Jokaisesta kylästä sai tietoa niiden nettisivuilta. Kylissä voitiin vierailla myös
tekemättä lahjoituksia.


title: VillageLife

text: Lahjoitukset voitiin tehdä kännykällä, luottokortilla tai verkkopankkimaksulla. Palvelun teknisestä suunnittelusta on vastannut digitaalisten sovellusten toteutukseen erikoistunut Valve.


title: VillageLife

text: Palvelussa näkyi lista top 20 -lahjoittajista.


title: Ivar Giaever

text: Ivar Giaever ([ˈjeːvər]; alun perin "Giæver", s. 5. huhtikuuta 1929) on norjalainen fyysikko. Giaever jakoi vuonna 1973 Nobelin fysiikanpalkinnon Leo Esakin ja Brian Josephsonin kanssa tutkimuksestaan tunneloitumisilmiöstä puoli- ja suprajohteessa. Giaever työskentelee Oslon yliopiston professorina.


title: Ivar Giaever

text: Giaever syntyi vuonna 1929 toisena lapsena perheen yhteensä kolmesta lapsesta. Hän varttui Totenissa, jossa hänen isänsä John A. Giaever toimi farmaseuttina. Perusopetuksen hän sai Totenissa, mutta toisen asteen opinnot hän kävi Hamarin kaupungissa. Ennen opintojensa aloittamista Norjalaisessa teknillisessä instituutissa vuonna 1948, hän oli töissä vuoden Raufoss Munition -tehtailla. Giaever valmistui mekaniikan insinööriksi vuonna 1952. Seuraavana vuonna hän suoritti asepalveluksen Norjan armeijassa, ja sen jälkeen hänet otettiin Norjan hallitukselle töihin patenttitutkijaksi.


title: Ivar Giaever

text: Ivar Giaever meni naimisiin Inger Skramstadin kanssa vuonna 1952 ja suhteeseen syntyi neljä lasta. Giaeveristä tuli Yhdysvaltain kansalainen vuonna 1964.


title: Salibandyliigan kausi 2005–2006

text: Kausi 2005–2006 oli salibandyliigan 20. kausi. Runkosarja alkoi 24. syyskuuta 2005 ja päättyi 14. huhtikuuta 2006. Hallitsevana mestarina kauteen lähti SSV, mestaruuden voitti Espoon Oilers, jolle se oli Salibandyliigan neljäs mestaruus. Runkosarjan pistepörssin voitti Oilersin Jaakko Hintikka.


title: Ennuskivien mahti

text: Ennuskivien mahti () on ranskalaisen Flavia Bujorin kirjoittama ja vuonna 2002 ilmestynyt fantasiakirja. Suomeksi se ilmestyi 2004 Lotta Toivasen kääntämänä ja Gummeruksen kustantamana. Bujor oli kirjaa kirjoittaessaan vain 13-vuotias. Kirja kertoo kolmesta tytöstä nimeltään Jade, Ambre ja Opale. Kertomus käsittelee ystävyyttä, unelmia ja taikavoimia.


title: Ennuskivien mahti

text: Jade, Opale ja Ambre saavat 14-vuotissyntymäpäivänään tietää, että heille on jo muinaisissa kirjoituksissa osoitettu suuri tehtävä. Voimallisten ennuskivien avulla tyttöjen on pelastettava viimeinen maa, jossa uskotaan kaikkien olentojen kauneuteen, luovuuteen ja vapauteen.


title: Ennuskivien mahti

text: Samaan aikaan Joa-niminen tyttö kamppailee vakavan sairauden kourissa pariisilaisessa sairaalassa. Joa horjuu elämän ja kuoleman välimailla, mutta alkaa nähdä ihmeellistä unta, joka antaa hänelle uusia voimia. Joan elämä on Jaden, Opalen ja Ambren neuvokkuuden varassa.


title: Ennuskivien mahti

text: Kirjassa seurataan myös muistinsa menettäneen hovaliinin (kiertävä ritari), Nimettömän tarinaa. Hän herää eräänä päivänä niityltä, muistamatta mitään. Nimetön saa matkaseurakseen Ikijontun ja yhdessä he yrittävät selvittää, mitä Nimetön on menneisyydessään tehnyt. Loppujen lopuksi heidän ja tyttöjen tarinat liittyvät yhteen.


title: Ennuskivien mahti

text: Tytöt joutuvat erilaisiin hankaliin tilanteisiin ja yrittävät samalla pelastaa kolmannen ulottuvuuden, jonka neuvosto uhkaa vallata kokonaan itselleen.


title: Ennuskivien mahti

text: Jade: Yksi ennustuksen kolmesta tytöstä. Jade vietti lapsuutensa aatelismiehen palatsissa. Hän sai 14-vuotispäivänään kuulla, ettei tämä ole hänen oikea isänsä. Jade on luonteeltaan ylpeä ja päättäväinen ja kommentoi jokaista sanaa mitä joku sanoo mutta osaa olla myös hyvin ystävällinen ja auttavainen.


title: Ennuskivien mahti

text: Opale: Yksi ennustuksen tytöistä. Varttui tavallisessa kylässä. Opale kuvataan hiljaiseksi ja kylmäksi, mutta hänestä tulee kirjan edetessä esiin uusia puolia. Opale ja Jade eivät tule toimeen keskenään.


title: Ennuskivien mahti

text: Ambre: Yksi ennustuksen tytöistä. Ambre vietti lapsuutensa köyhässä perheessä. Hän saa kuulla äitinsä kuolinvuoteella, ettei ole tämän oikea tytär. Ambre on tytöistä ystävällisin ja hänen on vaikea ymmärtää Jaden ylpeyttä.


title: Ennuskivien mahti

text: Nimetön: On menettänyt muistinsa. Kuvataan mietteliääksi ja urheaksi. Saa kirjan edetessä kuulla menneisyydestään kauheita asioita.


title: Ennuskivien mahti

text: Joa: Tyttö, joka on kuolemaisillaan sairaalassa vuonna 2002. Joan vanhemmat ovat kuolleet ja ystävät ovat hylänneet hänet. Joa alkaa nähdä ihmeellisiä unia, jotka auttavat häntä jatkamaan eteenpäin.


title: Boléro

text: Boléro on Maurice Ravelin säveltämä orkesteriteos.


title: Boléro

text: Vuonna 1927 tanssija Ida Rubinstein pyysi Ravelia soitintamaan osia Isaac Albénizin pianoteoksesta "Iberia" balettiesitystä varten. Ravel ei onnistunut hankkimaan sarjan oikeuksia, ja hän sävelsi sen sijaan "Boléron", joka esitettiin ensimmäisen kerran 1928. Teos oli sensaatio, ja siitä tuli heti Ravelin tunnetuin teos.


title: Boléro

text: Teos koostuu yhdestä pitkästä crescendosta, ja siinä on vain kaksi teemaa, jotka seuraavat toinen toistaan soitettuna eri soittimin, vuorollaan mm. huilu, klarinetti, fagotti ja oboe d’amore. Yli 300 tahdin ajan kuullaan pysähtymätön pikkurummun soittama ostinato, jonka rytmi on espanjalaisesta hovitanssista.


title: Boléro

text: Teoksesta tehty baletti alkaa nuoren mustalaisnaisen hitaalla tanssilla. Hänen tanssistaan lumoutuneina vieressäseisojat yhtyvät yksi kerrallaan tanssiin, kunnes kaikki ovat mukana.


title: Boléro

text: Ravel itse hämmästeli teoksen suosiota. Arthur Honeggerille hän totesi: ""Olen säveltänyt vain yhden mestariteoksen. Se on Boléro. Valitettavasti siinä ei ole yhtään musiikkia.""


title: Tamanin niemimaa

text: Tamanin niemimaa () on noin 30 km pitkä ja 13 km leveä idästä länteen työntyvä niemimaa Venäjän federaation Krasnodarin aluepiirin alueella Kaukasiassa. Yhdessä sitä vastaan lännestä työntyvän, Krimiin kuuluvan Kertšin niemimaan kanssa se muodostaa Kertšinsalmen, jonka kautta Asovanmeri liittyy Mustaanmereen. Niemimaallä sijaitsee mutatulivuoria ja öljyvarantoja.


title: Tamanin niemimaa

text: Tamaninniemellä sijaitsee myös pieni Tamanin satamakaupunki, joka perustettiin 1100-luvulla ja josta tuli 1200-luvulla genovalaisten linnake. Turkkilaiset valloittivat sen 1482, ja 1774 se liitettiin Venäjän keisarikuntaan. Nykyisin suurin kaupunki niemimaalla on Temrjuk.


title: Tamanin niemimaa

text: Kreikkalaiset siirtolaiset perustivat siirtokuntia "Krimin bosporuksen" saariin jo 700- ja 600-luvulla eaa. Vedenkorkeuden muutosten vuoksi näistä saarista tuli myöhemmin osa niemimaata. Minolaiset perustivat "Kepoin"-kaupungin, joka yhdessä "Pantikapaionin" (nykyisen Kertšin) kanssa hallitsi vesireittiä Mustaltamereltä Asovanmerelle ja edelleen Donjoelle.


title: Steven Wilson

text: Steven Wilson (s. 3. marraskuuta 1967 Hertfordshire, Englanti) on englantilainen muusikko. Parhaiten hänet tunnetaan vuonna 1987 perustamastaan progressiivista rockia soittavasta Porcupine Tree -yhtyeestä. Wilson on yhtyeen laulaja ja kitaristi (joissakin kappaleissa myös soittanut bassoa ja kosketinsoittimia) sekä keulakuva.


title: Steven Wilson

text: Porcupine Treen lisäksi Steven Wilsonin uraan kuuluu lukuisia yhtyeitä, joissa hän on ollut osallisena. Tunnetuimmat lienevät israelilaisen Aviv Geffenin kanssa perustettu Blackfield, jolta on julkaistu albumit "Blackfield" (2004), "Blackfield II" (2007) ja "Welcome to My DNA" (2011), sekä Tim Bownessin kanssa vuonna 1987 aloitettu No-Man. Muita Wilsonin musiikkiprojekteja ovat Bass Communion ja I.E.M. ("Incredible Expanding Mindfuck").


title: Steven Wilson

text: Wilson on perustanut myös oman levy-yhtiön Headphone Dust, joka on julkaissut lähinnä rajoitettuja erikoispainoksia hänen omista musiikkiprojekteistaan.


title: Rantasalmen vesitorni

text: Rantasalmen vesitorni Rantasalmella on kokonaan säänkestävästä teräksestä rakennettu kartion muotoinen vesitorni. Vesitornin säiliön verhous on muovipinnoitettua teräsohutlevyä, tornin varsi on pinnoittamaton. Vesikate on peltiä. Tornin korkeus on noin 15–20 metriä ja vesisäiliön halkaisija on suunnilleen sama. Torni on valmistunut vuonna 1979 ja sen vesisäiliön tilavuus on 1 000 m³. Vesitorni on oranssi, joten se on hyvin huomiota herättävän näköinen rakennelma. Se ei ole kovin näkyvällä paikalla, joten jos haluaa nähdä sen on melkein mentävä sen juurelle.


title: Rantasalmen vesitorni

text: Vesitornia ei ole juurikaan saneerattu ennen vuotta 2013, jolloin tornissa ilmenneet syöpymät ja muut viat korjataan.


title: Temrjuk

text:
Temrjuk () on kaupunki Mustanmeren ja Asovanmeren välisellä Tamaninniemellä Krasnodarin aluepiirissä Etelä-Venäjällä. Kaupungin väkiluku
vuonna 2006 oli 36 546 henkeä. Kaupungin paikalla sijaitsi vuoteen 1774 asti turkkilainen Abasin linnake.


title: Temrjuk

text: Kaupunki sijaitsee Asovanmereen laskevan Kubanjoen varrella ja sen satama on joen suulla noin 4 km:n päässä kaupungista. Vuosien 1996–1998 aikana satamassa käsiteltiin pääasiassa puu- ja lautatavaraa, terästä ja elintarvikkeita. Sataman kautta kulkevan rahdin määrä vuodessa on alle 100 000 tonnia.


title: American Doll Posse

text: American Doll Posse on yhdysvaltalaisen laulaja-lauluntekijä Tori Amosin yhdeksäs studioalbumi, joka julkaistiin Suomessa 2. toukokuuta 2007. Albumista on olemassa kaksi painosta, tavallinen ja erikoisversio, jossa on mukana DVD.


title: American Doll Posse

text: Albumi debytoi Suomessa virallisen albumilistan seitsemännellä sijalla, ja pysyi listalla yhteensä kuusi viikkoa.


title: American Doll Posse

text: "American Doll Posse" sisältää viisi erilaista naishahmoa, jotka Amos kehitti albumin 20 kappaleen ympärille. Hahmot heijastavat erilaisia piirteitä Amosin omasta persoonallisuudesta ja samalla erilaisia naiskuvia omine persoonallisuudenpiirteineen:


title: American Doll Posse

text: The American Doll Posse World Tourilla Amos avaa jokaisen konserttinsa jonakin albumin hahmona. Jokaista hahmoa kuvaa lisäksi yksi sana, joka sisältää nimen Tori.


title: American Doll Posse

text: Isabel (HisTORIcal) perustuu hahmona kreikkalaiseen Artemis-jumalattareen. Isabel laulaa albumilla kappaleet Yo George, Mr. Bad Man, Devils & Gods, Almost Rosey ja Dark Side of the Sun. Isabel on valokuvaaja ja vahvasti poliittinen persoona. Kiertueella hän on esittänyt "coverit" Amosin kappaleista Sweet Dreams, Tubular Bells, In the Springtime of His Voodoo ja Tombidgee.


title: American Doll Posse

text: Clyde (CliTORIdes) perustuu kreikkalaiseen alamaailman jumalattareen Persefoneen ja laulaa kappaleissa Bouncing off Clouds, Girl Disappearing, Roosterspur Bridge ja Beauty of Speed. Clyde "kantaa henkisiä haavojaan mukanaan, mutta pitäytyy idealistona. Hän tavoittelee efektiä olla olematta kokonainen persoona. Hän yrittää selvittää, mihin uskoo, ja käsitellä elämänsä pettymyksiä" . Kiertueella hän on esittänyt "coverit" Amosin kappaleista Little Amsterdam, Rattlesnakes, Black Dove (January), Juarez ja Little Earthquakes.


title: American Doll Posse

text: Pip (ExpiraTORIal) perustuu kreikkalaiseen sodan, viisauden ja sotataitojen jumalattareen Pallas Atheneen ja laulaa kapapleet Teenage Hustling, Fat Slut, Body & Soul (duetto Santan kanssa), Velvet Revolution ja Smokey Joe. Hän on "soturi" ja usein mukana selkkauksissa. Kiertueella hän on esittänyt "coverit" Amosin kappaleista Bliss, Cruel, Heart Of Gold ja The Waitress.


title: American Doll Posse

text: Santa (SanaTORIum) perustuu kreikkalaiseen Afrodite-jumalattareen ja laulaa albumilla kappaleet You Can Bring Your Dog, Secret Spell, Body & Soul (duetto Pipin kanssa), Programmable Soda, Dragon ja My Posse Can Do. Santa on sensuelli ja intohimoinen. Kiertueella hän on esittänyt "coverit" Amosin kappaleista Cruel ja God.


title: American Doll Posse

text: Tori (TerraTORIes) perustuu kreikkalaisiin jumaliin Demeteriin and Dionysokseen ja laulaa albumilla kappaleet Big Wheel, Digital Ghost, Father's Son, Code Red ja Posse Bonus. Tori on karikatyyri artistista itsestään (julkaistussa promotiokuvassa hahmo seisoo vakaana Raamattu toisessa kädessään ja sana shame (suomeksi "häpeä") raapustettuna toiseen käteen).


title: American Doll Posse

text: Osana albumin markkinointi on kirjoitettu blogien sarja. Jokainen albumin hahmo kiertelee Internetissä erilaisilla sivustoilla kirjoittamassa itsestään, ja fanit on kutsuttu etsimään nämä blogit. Amos on maininnut haastattelussa, että hän jatkaa blogien päivittämistä joulukuuhun 2007 saakka.


title: American Doll Posse

text: Kappaleen jälkeen on eritelty, kenen hahmon näkökulmasta kappale on laulettu niissä tapauksissa, joissa tieto on ollut saatavilla.


title: Petra Karjalainen

text: Petra Anna Katariina Karjalainen (s. 28. lokakuuta 1969 Oulu) on suomalainen näyttelijä.


title: Petra Karjalainen

text: Karjalainen on esiintynyt ääninäyttelijänä piirrossarjoissa kuten "Richard Scarryn touhukas maailma", Century Foxin Anastasiana sekä Disney-piirrettyjen Iines Ankkana.


title: Petra Karjalainen

text: Petra Karjalainen on ollut avoliitossa näyttelijä Mikko Nousiaisen kanssa. Heillä on vuonna 2006 syntynyt poika.


title: Nibacos

text: Nibacos on kokkolalainen salibandyseura. Se on perustettu vuonna 1994.


title: Nibacos

text: Kaudella 2011-2012 miesten edustusjoukkue pelaa II-divisioonaa, kuten myös naisten joukkue. Nibacoksella on myös junioritoimintaa. Nibacos on Kokkolan vanhin ja suurin, sekä Pohjanmaan kolmanneksi suurin salibandyseura lisenssimäärällä mitattuna.


title: Nibacos

text: Parhaimmillaan Nibacos on pelannut I-divisioonassa kaudella 2006–2007. Joukkue sijoittui I-divisioonan länsilohkossa viimeiseksi ja putosi takaisin II-divisioonaan.


title: Rock’n’roll vuonna 0

text: Rock'n'roll vuonna 0 on suomalaisen rock-muusikon Moog Konttisen studioalbumi. Se julkaistiin vuonna 2000.


title: Rock’n’roll vuonna 0

text: Lisäksi kaikki Kokoonpanon jäsenet soittavat levyllä lyömäsoittimia.


title: Katie Hoff

text: Kathryn Elise ”Katie” Hoff (s. 3. kesäkuuta 1989 Stanford, Kalifornia) on yhdysvaltalainen uimari ja olympiamitalisti.


title: Katie Hoff

text: Hoff valittiin edustamaan Yhdysvaltoja kesäolympialaisiin 2004 Ateenaan. Siellä hän sijoittui seitsemänneksi 200 metrin sekauinnissa ja 17:nneksi 400 metrin sekauinnissa. Saman vuoden Indianapolisin lyhyen radan MM-kisoissa hän sai hopeaa 400 metrin sekauinnissa ja pronssia 200 metrin sekauinnissa.


title: Katie Hoff

text: Vuonna 2005 pitkän radan MM-kilpailuissa Montrealissa Hoff voitti 200 ja 400 metrin sekauinnit sekä myös 4 × 200 metrin vapaauintiviestin Yhdysvaltojen joukkueessa. Vuonna 2007 pitkän radan MM-kilpailuissa Melbournessa hän voitti samat matkat kuin edelliselläkin kerralla. Lisäksi hän teki uuden maailmanennätyksen 400 metrillä. Victorian Tyynenmeren-mestaruuskilpailuissa 2006 hän voitti kultaa 200 metrin vapaauinnissa, 400 metrin sekauinnissa ja 4 × 200 metrin vapaauintiviestissä sekä sai hopeaa 400 metrin vapaauinnissa ja 200 metrin sekauinnissa.


title: Katie Hoff

text: Ensimmäisen olympiamitalinsa Hoff voitti Pekingissä 2008, kun hän sijoittui pronssille 400 metrin sekauinnissa. Toisessa lajissaan Hoff kirkasti mitalinsa hopeaksi, kun hän hävisi täpärästi brittiläiselle Rebecca Adlingtonille 400 metrin vapaauinnin finaalissa. Hän kuului lisäksi Yhdysvaltojen pronssijoukkueeseen 4 × 200 metrin vapaauintiviestissä sekä sijoittui neljänneksi 200 metrin vapaa- ja sekauinnissa.


title: Katie Hoff

text: Hoff voitti Irvinen Tyynenmeren-mestaruuskilpailuissa 2010 kultaa 4 × 200 metrin vapaauinnissa. Saman vuoden Dubain lyhyen radan MM-kilpailuissa hän voitti mestaruuden 400 metrin vapaauinnissa sekä sai hopeaa 200 metrin ja 4 × 100 metrin vapaauinnissa. Shanghain MM-kilpailuissa 2011 hän sai kultaa 4 × 200 metrin vapaauintiviestissä.


title: Katie Hoff

text: Hoff harjoittelee Michael Phelpsin kanssa samassa ryhmässä. Hän asuu Marylandin Abingdonissa.


title: Nikolai Basov

text: Nikolai Gennadijevitš Basov (, 14. joulukuuta 1922 – 1. heinäkuuta 2001) oli neuvostoliittolainen fyysikko. Hän sai vuonna 1964 Nobelin fysiikanpalkinnon kvanttielektroniikkaan liittyvästä työstä, joka johti laserin ja maserin kehittämiseen.


title: Nikolai Basov

text: Basov syntyi Usmanissa nykyisellä Lipetskin alueella vuonna 1922. Hänen isänsä Gennadi Fedorovitš Basov oli Voronežin yliopiston professori, joka tutki metsävyöhykkeiden vaikutusta maanpinnan alaisiin vesiin ja maanpinnan kuivumiseen.


title: Nikolai Basov

text: Basov valmistui lukiosta Voronežissa vuonna 1941, minkä jälkeen hän suoritti asepalveluksensa Kuibyševin (nyk. Samara) sotilaslääketieteellisessä akatemiassa. Kahden vuoden jälkeen hän oli pätevöitynyt sotilaslääkärin apulaiseksi. Toisen maailmansodan ollessa käynnissä hänet lähetettiin palvelemaan ensimmäiselle Ukrainan rintamalle.


title: Nikolai Basov

text: Kotiuttamisensa jälkeen joulukuussa 1945 hän muutti Moskovaan ja pääsi opiskelemaan fysiikkaa Moskovan fysiikan ja teknologian instituuttissa. Vuodesta 1950 lähtien hän oli kirjoilla P. N. Lebedevin fysiikan instituutissa, jossa hän valmisteli Mihail Leontoitšin ja Aleksandr Prohorovin ohjaamana väitöstyötä. Samaisessa instituutissa hän johti kvanttiradiofysiikan osastoa. Moskovan fysiikan ja teknologian instituutissa hänellä oli samanaikaisesti kiinteän olomuodon fysiikan professuuria. Fysiikan ja teknologian instituutista hän sai tieteiden kandidaatin tutkinnon ("kandidat nauk")1953 ja Lebedev-instituutista ylemmän tohtorintutkinnon vuonna 1956 aiheena molekulaariset värähtelijät. Väitöstyö antoi teoreettisen ja kokeellisen pohjan maserin valmistamiseksi.


title: Nikolai Basov

text: Ennen väitöstyönsä julkaisemista hän oli Prohorovin kanssa julkaissut artikkelin jatkuvan koherentin mikroaaltosäteilyn valmistamisesta molekyylitasolla. Charles Townes oli oppilaidensa kanssa onnistunut valmistamaan vuonna 1953 toimivan maserin, mutta se ei kyennyt lähettämään jatkuvaa säteilyä. Prohorovin ja Basovin ajatus perustui Albert Einsteinin vuonna 1917 esittämään ajatukseen stimuloidusta emissiosta.


title: Nikolai Basov

text: Basov oli Lebedev-instituutin johtaja vuosina 1973-1988. Akateemikko hänestä tuli 1966.


title: Nikolai Basov

text: Basov avioitui venäläisen fyysikon Ksenija Тihonovna Nazarovan kanssa vuonna 1950 ja sai kaksi poikaa.


title: Arabatinkynnäs

text: Arabatinkynnäs (, , ) on Krimin itäosan Kertšin niemimaalta luoteeseen jatkuva kapea kynnäs (särkkäniemi), joka erottaa Syvašinmeren (tai -lahden) Asovanmerestä. Arabatinkynnäs on kapeimmillaan vain 270 m ja leveimmillään 8 km leveä ja noin 120 km pitkä.


title: Arabatinkynnäs

text: Arabatinkynnäksellä asuvat tataarit joutuivat joukkomurhan kohteeksi kesällä 1944 Puna-armeijan vallattua alueen takaisin saksalaisilta. Alueen väestö oli ensin toukokuussa unohdettu asuinalueelleen muiden tataarien laajamittaisessa karkottamisessa Krimiltä. Heinäkuussa kaikki kynnäksellä asuvat tataarit kerättiin vanhaan laivaan, joka upotettiin Asovanmereen.


title: Aurinkokunnan muodostuminen

text:
Aurinkokunnan muodostuminen tapahtui nykykäsityksen mukaan yli 4,5 miljardia vuotta sitten. Yleisimmän näkemyksen mukaan Aurinkoa ympäröi alussa kaasusta ja pölystä koostuva kiekko, jossa aine virtasi spiraalimaisesti sisäänpäin kaasun kitkan jarrutuksen takia.
Pölyhituset alkoivat törmäillä keskenään. Syntyi ensin kiven kokoisia kappaleita, sitten asteroidien kokoisia planetesimaaleja, ja lopulta pieneten planeettojen kokoisia protoplaneettoja, jotka törmäilivät keskenään niin sanotun oligarkkisen kasvun vaiheessa. Varsinkin jättiläisplaneettojen alueella tapahtui huomattavaa planeettojen vaellusta sisään- ja ulospäin eli migraatiota.


title: Aurinkokunnan muodostuminen

text: Aurinkokunnan muodostumiseen liittyvät teoriat ovat monimutkaisia ja hyödyntävät niin tähtitiedettä, fysiikkaa kuin geologiaa ja planeettatutkimusta. Aurinkokunnan muodostumisesta on vuosisatojen aikana esitetty useita teorioita. Nykyisin vallalla oleva käsitys sai alkunsa 1700-luvulla. Avaruusajan sarastamisen myötä käsitys aurinkokunnan rakenteista tarkentui. Samaan aikaan tapahtuneet kehitysaskeleet ydinfysiikassa avasivat näkymiä tähtien taustalla olevien prosessien ymmärtämiseen ja johtivat ensimmäisiin teorioihin tähtien muodostumisesta ja lopullisesta tuhosta.Nebulaarihypoteesin kehittivät kasautumisteoriaksi muun muassa Otto Schmidt, Gerard Kuiper ja Viktor Safronov 1900-luvun keskivaiheella ja sen jälkeen. Sen mukaan Aurinkoa ympäröivään kaasukiekkoon, esiplanetaariseen sumuun tiivistyi pieniä hitusia, jotka aikaa myöten kasautuivat planeetoiksi. Alan P. Cameron ja A. G. W. Boss kehittivät Yhdysvalloissa kilpailevan kiekkoepävakaisuusteorian, jonka mukaan planeetat olisivat syntyneet suoraan kutistumalla esiplanetaariseen kaasukiekkoon ilmestyneistä häiriöistä ja lähellä Aurinkoa suuri osa kaasusta olisi haihtunut pois.


title: Ožogino

text: Ožogino () on suuri ja matala makeavetinen järvi Abyjin ja Allajyaĥan uluuhoiden rajalla Sahan tasavallan pohjoisosassa Venäjällä. Järven pinta-ala on 157 km² ja se on yksi Sahan suurimmista järvistä. Ožogino jäätyy syyskuun lopulla ja jäät lähtevät kesäkuussa. Järven läpi virtaa Indigirkaan laskeva Ožoginjoki.


title: Abraham Olano

text: Abraham Olano Manzano (s. 22. tammikuuta 1970, Anoeta) on entinen espanjalainen maantiepyöräilijä. Vuonna 1995 hän voitti maantiepyöräilyn maailmanmestaruuden ja vuonna 1998 aika-ajon maailmanmestaruuden. Olano kuitenkin oli omimmillaan etappikilpailuissa ja hän voitti Espanjan ympäriajon vuonna 1998. Hän myös sijoittui kolmanneksi Italian ympäriajossa vuonna 1996 ja toiseksi vuonna 2001. Vuoden 1996 Kesäolympialaisissa Olano sijoittui aika-ajossa hopealle.


title: Pälvi (nimi)

text: Pälvi on suomalainen naisen etunimi.


title: Pälvi (nimi)

text: Vuoden 2009 loppuun mennessä Suomessa on rekisteröity noin 170 Pälvi-nimistä naista ja muutama mies. 2000-luvulla syntyneitä tämän nimisiä on alle kymmenen, 2010-luvulla syntyneitä ei yhtäkään. Pälvi on myös sukunimi.


title: Pälvi (nimi)

text: Pälvi-nimen aihe on saatu luonnosta. Auringon lämmittäessä syntyy lumen peittämään maahan pälviä "(lumeton paikka)".


title: Kawasaki W650

text: Kawasaki W650 on japanilainen moottoripyörä, jota Kawasaki Heavy Industries valmisti 1998–2009. Japanissa esiteltiin myös muutoin identtinen, mutta kuutiotilavuudeltaan pienempi rinnakkaismalli W400 (399 cm³), jossa uusi kokoluokka oli saavutettu iskunpituutta lyhentämällä. Vuoden 2006 jälkeen pyörää ei enää viety kotimarkkinoiden ulkopuolelle, ja tuotanto lopetettiin huhtikuussa 2009 . Mallivuodeksi 2011 Kawasaki toi markkinoille W650:aan perustuvan uudistetun W800-mallin, joka aiempaa suuremman iskutilavuuden (773 cm³) ohella on varustettu polttoaineen suihkutuksella.


title: Kawasaki W650

text: W650 on tekniikaltaan nykyaikainen retropyörä. Sen muotoilu perustuu 1960-luvun maineikkaisiin brittipyöriin, kuten Triumph Bonneville, vaikka valmistaja itse katsookin sen perustuvan Kawasakin omaan W1-malliin (1967–1975).


title: Kawasaki W650

text: Kawasaki Heavy Industries, joka oli aiemmin keskittynyt valtamerilaivoihin ja juniin, osti vuonna 1964 japanilaisen moottoripyörävalmistajan Meguron. Megurolla oli tuotannossaan brittiläiseen BSA A7-malleihin perustuva kaksisylinterinen nelitahtinen K1, jonka kehitystyötä Kawasaki jatkoi esittelemällä K2:n, mutta pyörä ei myynyt odotusten mukaan Pohjois-Amerikan markkinoilla, jonne Kawasaki oli laajentumassa. Vuonna 1967 Kawasaki uudisti mallin perusteellisesti nimeten sen W1:ksi. W-malliston moottoripyörät olivat tuotannossa 1967–1975, kunnes viimeinen W3-2 lopetettiin vanhanaikaisena. Vasta 1998 Kawasaki palasi kaksisylinteristen vertikaali-twinien pariin mallissa W650, jolla ei nimen yhtäläisyydestä huolimatta ollut juurikaan teknisiä yhtäläisyyksiä alkuperäiseen W-mallistoon. Kawasaki itse kuitenkin ilmoittaa W1:n uuden retropyöränsä lähtökohdaksi .


title: Kawasaki W650

text: W650 esiteltiin Japanin markkinoilla vuonna 1998, jonka retropyöräkuumeen valtaamat kuluttajat ottivat pyörän omakseen. W650:aa ei ollut alun perin tarkoitettu ulkomaan vientiin, mutta samankaltainen innostunut palaute Euroopasta ja Pohjois-Amerikasta sai valmistajan harkitsemaan kantaansa, joten W650 esiteltiin myös näillä markkinoilla vuonna 1999. Pahaksi onneksi John Bloorin uudelleen perustama Triumph Motorcycles päätti elvyttää historiallisen Bonneville-mallin vuonna 2000. Kawasakin W650:sta ei ollut maineikkaan brändin kilpailijaksi näköisbrittipyörien markkinoilla, ja myynti laski, kunnes vuonna 2007 Kawasaki veti W650:n pois myynnistä. W650:aa valmistetaan silti edelleen emämaassaan Japanissa kahtena versiona: 650 cm³ ja 400 cm³, joista jälkimmäinen, tyypiltään W400, esiteltiin 20. maaliskuuta 2006.


title: Kawasaki W650

text: Alkuperäisessä vientimallissa (1999) oli korkea ohjaustanko tehdasasennuksena ja sileä istuin. Mallia kritisoitiin epämukavasta istuma-asennosta, etupään keveydestä ja vakauden puutteesta suurissa nopeuksissa. Vuoden 2001 mallista alkaen vakiona oli matalampi ja kapeampi tanko, sekä poikittain juovitettu penkki. Samalla etupään ohjauskulmaa kasvatettiin ja pyörännapaa suurennettiin vakauden lisäämiseksi, sekä polttoainetankin polvikumeja ohennettiin.


title: Kawasaki W650

text: Kawasaki W650:n kenties näyttävin elementti on sen kaksisylinterinen, pitkäiskuinen ja ilmajäähdytteinen rivimoottori, joka on peribrittiläiseen tapaan pystyasennossa (ns. vertikaali-twin). Sylintereissä on neljä venttiiliä kussakin. Sytytystulppia on yksi palotilaa kohti. Merkillepantavinta moottorissa on sen oikealla puolella sijaitseva "kuningasakseli", joka liikuttaa kannen yläpuolista nokka-akselia - nokkaketjua ei siis ole. Ratkaisu on hyvin huoltovapaa ja kestävä. Moottoripyörässä on lisäksi nykyään harvinainen käynnistyspoljin.


title: Kawasaki W650

text: Kampiakseli on 360-asteinen, joten männät nousevat ja laskevat samanaikaisesti, vaikka yksi on imu/puristustahdissa ja toinen työ/poistotahdissa. Kampiakselissa on vastapaino, jolla vähennetään tärinää. Pakopuolella on venttiili, josta syötetään putkistoon jälkipalamisen tehostamiseksi ilmaa, jotta pyörä saadaan täyttämään tiukat Euro-2 -päästönormit. Viisilovinen vaihteisto on yhdysrakenteinen, ja se käyttää samaa öljytilaa kampikammion kanssa (märkäsumppuvoitelu). Kytkin on märkää tyyppiä ja monilevyinen.


title: Kawasaki W650

text: W650:n mittaristo, johon kuuluu myös kierroslukumittari, näyttää perinteiseltä, mutta on sähköinen. Puna-alue alkaa 7500 kierroksesta. Nopeusmittarissa on nestekidenäyttö, jossa on kello, odometri ja matkamittari. Nopeus- ja kierrosluku otetaan eturattaalta, ei etupyörän navasta. Polttoainemittaria ei ole.


title: Kawasaki W650

text: W650:ssa ei ole katalysaattoria, ja se voi käyttää myös lyijyllistä bensiiniä. Pakoputkisto on perinteinen 2-2 -putkisto, jossa vaimentimet ovat hernepyssy-tyyppiset. Takahaarukan alla on yhdysputki, melkein kuin kolmas vaimennin. Vaimentimet on hitsattu pakokäyriin kiinteästi, eikä niitä voi irrottaa - sauman päälle kiinnitetty klemmari on näköisosa autenttisuuden vuoksi. Kawasaki W650:n tyyppivikana on tärinän aiheuttama pakoputken halkeaminen juuri ennen vaimentimia.


title: Pilvi (nimi)

text: Pilvi on suomalainen naisen etunimi. Huhtikuuhun 2017 mennessä nimi on Väestörekisterikeskuksen tietojen mukaan annettu 1431 henkilölle, joista hieman yli puolet on syntynyt 1980- ja 1990-luvuilla. Ennen vuotta 1940 nimeä ei ollut annettu kenellekään.


title: Syvaš

text: Syvaš (, , ) eli Mätämeri (, , ) on Krimin niemimaan itä- ja pohjoisrannikkoa reunustavien ja siihen työntyvien matalien lahtien järjestelmä, jonka Arabatinkynnäs erottaa Asovanmerestä. Pohjoisosiltaan Syvaš kuuluu Hersonin alueeseen. Syvašin vesi on hyvin suolaista (suolapitoisuus noin 60 ‰). Alueen pinta-ala on noin 2 560 km² ja kesäisin se on mineraalisuolojen peittämä. Näitä suoloja käytetään kemianteollisuuden raaka-aineina.


title: Syvaš

text: Syvaš on erittäin matala: sen syvin kohta on vain 3 metriä ja keskisyvyys on 0,5–1 m. Sen pohja on yli 5 m syvän lietteen peitossa. Syvaš on kansainvälisesti merkittävä kosteikkoalue.


title: Perekopinkannas

text: Perekopinkannas (, , , ) on 30 km pitkä ja 8–23 km leveä kannas, joka yhdistää Krimin niemimaan Etelä-Ukrainaan. Se erottaa Mustanmeren Perekopinlahden Syvašinmerestä Asovanmeressä. Niemen strategisen ja taloudellisen merkityksen vuoksi jo kreikkalaiset ja myöhemmin tataarit linnoittivat kannaksen ja tataarit rakensivat myös "Or-Kapin" linnakkeen Perekopin kylään. Alue liitettiin Venäjän keisarikuntaan vuonna 1783.


title: Aimo Kairamo

text: Aimo Kairamo () oli "Suomen Sosialidemokraatti" -lehden päätoimittaja ja pitkäaikainen kolumnisti.


title: Aimo Kairamo

text: Nivalalaiseen työläisperheeseen syntynyt Kairamo opiskeli Työväen Akatemiassa ja suoritti sosionomin tutkinnon Yhteiskunnallisessa korkeakoulussa Tampereella. Kairamo aloitti uransa 1960-luvulla Työväen sivistysliiton tiedotussihteerinä. 1970-luvulla hän oli sosiaalidemokraattien hallitusryhmän poliittisena sihteerinä 1970−1971 ja SDP:n puoluetoimiston osastopäällikkönä 1971−1974.


title: Aimo Kairamo

text: Suomen Sosialidemokraatin päätoimittajana Kairamo oli 1974−1984. Kairamo sai heti alkuun julkisuutta erotettuaan lehden pitkäaikaisen pakinoitsijan Simo ”Simppa” Juntusen joulukuun alussa 1974 presidentti Urho Kekkoselta tulleen ”myllykirjeen” perusteella. Juntunen oli aiemmin syksyllä pitänyt puheen sotaveteraaneille ja sanonut että Kekkonen maksaa Neuvostoliitolle öljylaskua väärentämällä Suomen historiaa. "Tiedonantaja"-lehti julkisti puheen tekstin ja Kekkonen kirjoitti kirjeessään Kairamolle "”tämä on niin edesvastuutonta ja törkeää puhetta, että jään odottamaan, miten lehti sen voi hyväksyä”".


title: Aimo Kairamo

text: Päätoimittajakautensa jälkeen Kairamo toimi Suomen Sosialidemokraatin ja uutispäivä Demarin poliittisena kolumnistina. Kairamo sai näistä kolumneistaan Suomen Kuvalehden journalistipalkinnon vuonna 2000. Hänen viimeinen kolumninsa ilmestyi lehdessä itsenäisyyspäivän aattona 5. joulukuuta 2003.


title: Aimo Kairamo

text: Kairamo oli kolumneissaan tunnettu terävistä ja piikikkäistä sanonnoistaan sekä erityisesti keskustalaisiin ja kommunisteihin kohdistuvista ilkeyksistä. Hän muun muassa nimitti Yle TV2:n "Ajankohtainen kakkonen" -ohjelmaa ”"kepulais-stalinistiseksi sontaluukuksi”" ja vertasi keskustan Mauri Pekkarista kärppään kivikasassa: koskaan ei tiedä mistä kolosta tupee vilahtaa. Kokoomuksen kansanedustaja Seppo Kanerva nosti syytteen herjauksesta Aimo Kairamoa vastaan tämän kirjoitettua Kanervan eduskunnasta saamasta kuntoutus- ja sairauslomasta irvailevan pakinan nimeltä ”Puujalalla koreasti monotansseissa”.


title: Aimo Kairamo

text: Kairamo kuoli kurkkusyöpään 62-vuotiaana vuonna 2004.""Kansanvalta kaikkine vikoineen ja vapaa media vääristelyineen ovat toistensa edellytyksiä. Jos toinen kuolee, kuolee toinenkin.""""Vain omistaminen ja voitto ovat yksityisiä kapitalismissakin. Tarpeeksi iso tappio on yhteinen.""""Sodanjälkeisessä pakkorakosessa Suomi pärjäsi hyvin, kun ulkopolitiikan johto toimi viisaasti eikä uutisarvoisesti.""""Miten viides ydinvoimala voi olla käänteentekevä periaateratkaisu, jos neljä jo pyörii.""""Muuallakin kuin Englannin hovissa ovat kaikenlaiset tallirengit ja vaikkapa makuukamariherrat kautta vuosisatojen pujahdelleet sen verran tiuhaan tahtiin kuninkaallista verta hämmentämään ettei periaatteessa jalosukuisen veren DNA-kartasta ottaisi apteekkarikaan selvää.""""Asuntolainan viimeinen erä tulee maksetuksi kaksi kuukautta ennen kuin pääsen eläkkeelle. Niin selvisi nuorena mieltä askarruttanut mysteeri: elämän tarkoitus on asuntolainan maksaminen.""


title: Kurt Wüthrich

text: Kurt Wüthrich (s. 4. lokakuuta 1938, Aarberg, Sveitsi) on sveitsiläinen kemisti ja nobelpalkittu. Kemian Nobelin hän sai vuonna 2002 proteiineihin liittyvistä tutkimuksista.


title: Kurt Wüthrich

text: Wüthrich opiskeli matematiikkaa, fysiikkaa ja kemiaa Bernin yliopistossa. Hän väitteli tohtoriksi orgaanisesta kemiasta Baselin yliopistossa 1964, ja jatkoi opintojaan Sveitsissä ja Yhdysvalloissa. Hän alkoi käyttää NMRää (lyhenne sanoista nuclear magnetic resonance) eli ydinmagneettista resonanssia mlekyylien rakenteen tutkimiseen 1980-luvun alussa. Ensimmäinen proteiinin kolmiuotteinen rakenne selvisi tällä tavalla vuonna 1985.


title: Sähköpurje

text:
Sähköpurje on osin hypoteettinen propulsiojärjestelmä, joka saisi työntövoimansa Auringosta virtaavasta plasmasta eli aurinkotuulesta.
Sähköpurjetta ei tule sotkea aurinkopurjeeseen, joka käyttää Auringon sähkömagneettisen säteilyn säteilypainetta työntövoimanaan. Sähköpurje käyttää Auringon hiukkassäteilyä. Kun sähköpurjeeseen tehdään sähkökenttä saadaan plasman hiukkasilta purjeeseen työntövoimaa. Käytännössä purje koostuisi hyvin ohjuista alumiinijohdoista, lieoista. Purjeen suuntaa voidaan ohjata säätämällä yksittäisiä liekoja.


title: Sähköpurje

text: Sähköpurjeen idean esitti vuonna 2006 Ilmatieteen laitoksen tutkija Pekka Janhunen.


title: Sähköpurje

text: Aurinkotuulen käyttämistä työntövoimana pohdittiin ensimmäiseksi 1980-luvulla, kun Robert Zubrin ja Dana Andrews ehdottivat magneettista purjetta, mutta sen tekninen toteuttaminen osoittautui hankalaksi. Vuonna 2004 Pekka Janhunen tutki magneettikentän sijaan sähkökentällä toimivaa purjetta. Janhusen ideana oli käyttää kymmeniä kilometrejä sähköisesti varattua verkkoa, joka hylkisi aurinkotuulen hiukkasia ja näin siirtäisi liikemäärää avaruusalukseen. Idean ongelmana oli verkon avaaminen ja kiristäminen. Kaksi vuotta myöhemmin, vuonna 2006, oivallettiin, että yksittäiset lieat toimisivat yhtä hyvin kuin verkko ja niiden avaaminen ja kiristäminen olisi huomattavasti helpompaa. Marraskuussa 2010 keksintö voitti Laatukeskuksen laatuinnovaatiopalkinnon ”Potentiaaliset innovaatiot” -sarjassa.


title: Sähköpurje

text: Vuodesta 2010 vuoteen 2013 EU:n seitsemäs puiteohjelma rahoitti yhteensä 1,8 miljoonaa euroa sähköpurjeen avainkomponenttien prototyyppien kehittämisen. ESAIL-nimiseen projektiin osallistui yhdeksän laitosta viidestä maasta.


title: Sähköpurje

text: 2016 Nasa aloitti Heliopause Electrostatic Rapid Transit System (HERTS) -hankkeessa sähköpurjeen testaamisen plasmakammiossa.


title: Sähköpurje

text: Vuonna 2013 laukaistun virolaisen ESTCube-1-satelliitin oli tarkoitus mitata sähköpurje-efektiä 10 metriä pitkällä liealla. Satelliitin laukaistaessa eräs kullalla pinnoitettu osa kului, minkä vuoksi liekaa ei voitu kelata auki.Yksi vuoden 2016 touko-kesäkuussa laukaistavan suomalaisen Aalto-1 -satelliitin hyötykuormista on 100 metrin pituisella liealla varustettu plasmajarru.


title: Sähköpurje

text: Kun plasmaa virtaa sähköisesti varatun metallilangan ohitse, langan sähkökenttä poikkeuttaa plasman varattuja hiukkasia siirtäen metallilankaan liikemäärää. Koska elektronit ovat massaltaan protoneja paljon pienempiä niiden välittämät liikemäärät ovat mitättömiä.


title: Sähköpurje

text: Sähköpurje koostuu useista pitkistä ja ohuista sähköä johtavista alumiinilieoista. Purje saatetaan pyörimisliikkeeseen, mikä vetää lieat suoriksi. Sähköpurjeen vakauttamiseksi liekojen kärkiin asetetut niin sanotut etäyksiköt yhdistävät liekojen päitä apulieoilla. Etäyksiköt sisältävät apuliekojen kelat sekä työntövoimalaitteet, joilla voidaan käynnistää ja tarvittaessa säätää sähköpurjeen pyörimistä. Positiivisesti varatut lieat hylkivät Auringosta virtaavan plasman protoneja siirtäen liekoihin liikemäärää. Korkean positiivisen varauksen ylläpitämiseen sähköpurjeessa on elektronitykki, joka ampuu liekojen keräämiä elektroneja pois. Koska yhden liean kokema työntövoima riippuu sen sähköisestä potentiaalista, sähköpurjeella varustetun avaruusaluksen suuntaa voidaan ohjata säätämällä aluksen ja yksittäisten liekojen välistä sähkövastusta.


title: Sähköpurje

text: Sähköpurjeen lieat on suunniteltu kestämään mikrometeoroidien iskuja. Yksi niin kutsuttu Heytether-lieka koostuu yhdestä 50 mikrometrin paksuisesta päälangasta ja useista 25 mikrometrin paksuisista langoista, jotka liitetään päälankaan niin, että ne muodostavat useita silmukoita. Päälangan katketessa katkaisukohdan ehjään silmukkaan kohdistuu kuorma ja silmukka suoristuu.


title: Sähköpurje

text: Helsingin yliopiston Kumpulan kampuksella rakennettu automatisoitu liekatehdas pystyy tuottamaan 4-lankaista Heyther-liekaa 70 metriä vuorokaudessa. Kone ultraäänihitsaa kolme lankaa päälankaan sähköpurjetta varten kehitetyllä menetelmällä. Liitosten välinen etäisyys on noin senttimetri.


title: Sähköpurje

text: Liekojen toisiinsa törmäämisen estämiseksi niiden kärkiin on asennettu niin sanotut etäyksiköt ja niitä yhdistävät apulieat. Yksi etäyksikkö sisältää kaksi apuliekakelaa sekä sähköpurjeen pyörimisen käynnistämiseen ja säätöön käytetävän työntövoimalaitteen.


title: Sähköpurje

text: ESAIL-projektia varten rakennetussa etäyksikön prototyypissä oli kaksi vaitoehtoista työntövoimalaitetta – kylmäkaasu- tai ionimoottori. Myös aurinkopurje materiaalista tehtyä "fotonimelan" käyttöä on harkittu pyörimismäärän tuottajaksi.


title: Sähköpurje

text: Kahta etäyksikköä yhdistävä apulieka on ohutta UV-säteilyä vastustavaa kapton-nauhaa. Apulieka on rei'itetty, mikä lisää sen elastisuutta ja vähentää repeytymistä. Kiristettynä rei'itetty nauha muuttaa muotoaan, minkä ansiosta se kestää mikrometeoroidien iskuja paremmin.


title: Sähköpurje

text: Maan magnetosfääri suojaa Maata aurinkotuulelta, joten sen sisäpuolella sähköpurjetta ei voida käyttää, mutta purjeen toimintaperiaatetta voidaan hyödyntää plasmajarrussa. Plasmajarrulla varustetut pienet satelliitit voitaisiin tuoda alas matalalta Maan kiertoradalta takaisin ilmakehään ja näin varmistettaisiin, ettei avaruuteen kertyvän avaruusromun määrä lisäänny. Jarrun yksittäinen lieka varataan negatiivisesti, jolloin se vetää Maan ionosfääristä ioneja puoleensa hidastaen satelliitin ratanopeutta. Plasmajarrun ei tarvitse poistaa liean keräämiä ioneja, sillä satelliitin rungon keräämä elektronivirta riittää kompensoimaan liean keräämän ionivirran.


title: Sulka (yritys)

text: Sulka Oy oli Saimaalla laivaliikennettä harjoittanut yritys, jolla oli myös oma telakka ja konepaja Savonlinnan Pääskyniemessä.


title: Sulka (yritys)

text: Yhtiö perustettiin 1916 nimellä Savonlinnan Puutavara Oy ja sen perustajina olivat liikemies Nestori Kojonen ja laivuri Juho Heltimoinen. Vuonna 1917 rakennettiin Savonlinnan Pääskyniemeen telakka ja konepaja yhtiön höyrylotjien telakointia ja korjausta varten. Pääskyniemen telakalla rakennettiin myös pari uutta höyrylotjaa: Pääskyniemi vuonna 1918 ja Uolevi 1924. Jälkimmäinen tuli myöhemmin tunnetuksi "Kaunis Veera eli Ballaadi Saimaalta" -elokuvan (1950) Prinsessa Armada -höyrylotjana.


title: Sulka (yritys)

text: Yhtiö nimeksi muuttui 1923 Kojonen & K:ni Oy ja tässä yhteydessä yhtiön pääkonttori siirtyi Savonlinnasta Viipuriin. Vuonna 1936 yhtiön nimeksi vaihtui Sulka Oy. Sulka fuusioitiin Nestori Kojosen hallitsemaan Repola-Viipuri-yhtiöön 1941 ja tämän mukana siitä tuli osa Rauma-Repola-konsernia vuonna 1952. Pääskyniemen telakan toiminta päättyi lopullisesti 1985, kun sen alue myytiin asuntoalueeksi rakennusyhtiö Ra-Holle.


title: Pro Evolution Soccer 6

text: Pro Evolution Soccer 6 on Konamin julkaiseman "Pro Evolution Soccer" -pelisarjan kuudes osa. Se julkaistiin vuonna 2006 Microsoft Windowsille, PlayStation 2:lle, Xbox 360:lle, Nintendo DS:lle ja PlayStation Portablelle.


title: Pro Evolution Soccer 6

text:
Tähdellä (*) merkityt liigat ja joukkueet ovat uusia.
Nämä joukkueet voi ottaa käyttöön PlayStation 2 -versioissa, ostamalla ne "PES-Shopista" 1 000 "PES-pisteellä".


title: Saved!

text: Saved! on vuonna 2004 ilmestynyt yhdysvaltalainen elokuva, joka kertoo kristillisen koulun oppilaasta, joka jää yksin huomatessaan olevansa raskaana. Elokuvan pääosia näyttelevät Jena Malone, Mandy Moore, Macaulay Culkin, Patrick Fugit ja Eva Amurri.


title: Saved!

text: Elokuvan päähenkilö on Raamattuvyöhykkeen pikkukaupungissa asuva Mary (Jena Malone). Hän on kunnollinen kristitty tyttö, joka käy baptistilukiota ja viettää aikaansa kristittyjen ystäviensä seurassa. Hänen poikaystävänsä Dean (Chad Faust) paljastuu kuitenkin odottamatta homoseksuaaliksi. Mary, jolle Jeesus ilmestyy uima-altaassa, on valmis tekemään mitä tahansa parantaakseen polulta harhautuneen rakkaansa – jopa luopumaan neitsyydestään. Sekään ei kuitenkaan auta ja Dean pysyy homoseksuaalina. Hänet lähetetään maalle nuorten eheytysleirille, mutta Mary huomaa kauhukseen olevansa raskaana.


title: Jenna Haze

text: Jenna Haze (oik. Jennifer Corrales, s. 22. helmikuuta 1982 Fullerton, Brea/La Habra, Orangen piirikunta, Kalifornia, USA) on yhdysvaltalainen pornonäyttelijä.


title: Jenna Haze

text: Jenna Haze on nuorin neljästä sisaruksesta. Hänen vanhempansa erosivat, kun hän oli lapsi. Koulussa hän pärjäsi lapsena hyvin, mutta murrosiässä kiinnostui pojista ja alkoi laiskotella ja viettää hurjaa elämää. Hän jätti 15-vuotiaana High Schoolin kesken ja teki töitä monissa matalapalkkaisissa työpaikoissa. Täytettyään 18 vuotta hän kokeili striptease-tanssijan ammattia, mutta ei pitänyt siitä, ja lopetti ensimmäisen työpäivän jälkeen.


title: Jenna Haze

text: 19-vuotiaana, vuonna 2001, hän jätti pitkäaikaisen poikaystävänsä neljän vuoden seurustelun jälkeen. Omien sanojensa mukaan hän villiintyi ja juhli yökaudet. Heinäkuussa 2001 hän tapasi eräällä yöklubilla Anaheimissa joitain miehiä, joilla oli kytköksiä pornoteollisuuteen ja he suosittelivat häntä kokeilemaan taitojaan kameran edessä. Jenna oli aina ollut pornon ystävä, joten hän päätti tarttua tilaisuuteen. Seuraavana päivänä hän meni terveystarkastukseen ja sitä seuraavana hän tekikin jo ensimmäisen pornokohtauksensa elokuvassa ”Oral Adventures Of Craven Moorehead 15”, jossa vastanäyttelijänä olivat hänen agenttinsa ja hänen kaverinsa. Tarkoitus oli kuvata vain kaksois-bj, mutta hän päätyikin harrastamaan seksiä molempien kanssa kameran edessä. Sen jälkeen hän kuvasi pornoa kohtauksen toisensa jälkeen nopealla tahdilla. Pian hän kuitenkin tajusi agenttinsa vievän kaikki rahat, joten hän antoi agentilleen potkut ja alkoi edustaa itse itseään.


title: Jenna Haze

text: Lopulta hän piti pornokuvauksissa parin kuukauden tauon vuoden 2001 lopulla. Palattuaan tauolta vuoden 2002 tammikuussa hän teki anaalikohtauksen Jill Kelly Productionsin (JKP) elokuvaan ”100% Anal” vastanäyttelijänään Steven St. Croix. Jill Kelly itse ohjasi kohtauksen ja piti niin paljon Jennan työstä, että tarjosi hänelle vakituista sopimusta, jonka Jenna lopulta pienen epäröimisen jälkeen allekirjoitti huhtikuussa 2002. Pian tämän jälkeen hän rakastui erääseen kameramieheen ja törmäsi moraaliseen ongelmaan; hän ei halunnut maata toisten miesten kanssa, jos se pilaisi hänen parisuhteensa. Siksi hän päätti tehdä jatkossa pornokohtauksia vain naisten kanssa. Se onnistuikin hyvin, koska Jenna myöntää aina olleensa biseksuaali ja aina ennemmin harrastavansa seksiä naisen kuin miehen kanssa. Vuonna 2003 hän voitti kaksi AVN-palkintoa, paras uusi tähtönen ja paras masturbointikohtaus, alkoi kirjoittaa kolumneja FOX-lehdelle, ja avasi nettisivunsa. Vuonna 2004 hän esiintyi HBO:n pornoteollisuudesta kertovassa minisarjassa ”Pornucopia” ja kokeili ensimmäisen kerran ohjaamista ohjaamalla pornoelokuvan ”Gonzo - Jenna Haze Style”.


title: Jenna Haze

text: JKP ajautui lopulta taloudellisiin vaikeuksiin vuonna 2005 ja kolmen vuoden sopimuksen jälkeen Jenna jätti JKP:n huhtikuussa 2005. Samoihin aikoihin kariutui hänen parisuhteensa kameramiehen kanssa ja kesäkuussa 2005 Jenna ilmoitti alkavansa jälleen tehdä pornokohtauksia myös miesten kanssa. Lokakuusta 2005 lähtien hän on seurustellut ohjaaja/tuottaja Jules Jordanin kanssa , jonka elokuvassa ”Jenna Haze Dark Side” Jenna teki ensimmäisen kohtauksen mustan miehen kanssa. Vuoden 2007 alussa julkaistiin elokuva ”Interactive Sex With Jenna Haze”, joka kipusi nopeasti myyntilistojen kärkeen, ja PremiumCash alkoi luotsata hänen virallisia nettisivujaan. Vuodesta 2004 lähtien hän on esiintynyt myös tanssijana (featured dancer) eri puolilla Yhdysvaltoja.


title: Jenna Haze

text: Tulevaisuuden suunnitelmistaan Jenna toteaa haluavansa jatkaa pornon tekemistä ainakin niin kauan kunnes kyllästyy esiintymään kameran edessä.


title: Angiografia

text: Angiografia eli verisuonten varjoainekuvaus on paikallispuudutuksessa tapahtuva toimenpide, jossa varjoainetta ruiskutetaan potilaan verisuoniin, minkä aikana halutuilta alueilta otetaan röntgenkuvia. Varjoainekuvauksilla voidaan selvittää muun muassa sydämen sepelvaltimoiden tukoksia ("kardioangiografia").


title: Angiografia

text: Varjoainekuvaus vaatii huolellista esivalmistelua sekä jälkitarkkailua. Punktio tapahtuu joko reisi- tai rannevaltimosta. Potilaan suoneen viedään läpivalaisuohjauksella ohut katetri (muoviletku), jonka kautta varjoaine ruiskutetaan suoneen. Tämän aikana tutkittavalta alueelta otetaan röntgenkuvia. Varjoaine on jodipitoista, joten se voi aiheuttaa joillekin potilaille allergisia reaktioita. Mikäli varjoainekuvauksessa ilmenee muutoksia, voidaan potilaalle tehdä saman toimenpiteen aikana pallolaajennus. .


title: Angiografia

text: Tutkimusta ei siis voida tehdä potilaille, joilla on jodiallergia. Myös munuaisten vajaatoiminta voi olla este, sillä varjoaine rasittaa elimistöstä poistuessaan munuaisia. Diabetikoilla käytettävät, metformiinipitoiset lääkkeet on hyvä tauottaa tutkimusta edeltävänä sekä tutkimuspäivänä. Myös verenohennuslääkkeet on syytä tauottaa tutkimusta varten, jotta punktiokohta saadaan tyrehdytettyä tutkimuksen jälkeen.


title: Angiografia

text: Kun toimenpide on tehty, potilas viedään osastotarkkailuun. Osastolla sisäänviejä poistetaan potilaan valtimosta, minkä jälkeen punktiokohtaa painetaan yhtäjaksoisesti 10 minuuttia. Tämän aikana seurataan potilaan verenpainetta, pulssitasoa ja rytmiä. Painamisen jälkeen punktiokohtaan laitetaan kahden kilogramman painoiset haulipussit (yhteensä 4 kg), joiden pitää olla paikallaan kaksi tuntia. Tämän jälkeen vuodelepo jatkuu vielä kaksi tuntia eli potilas saa nousta vuoteesta neljän tunnin päästä toimenpiteestä. Vuodelevon aikana potilas ei saa nostella jalkojaan tai käsiään eikä muutenkaan liikkua sängystä. Juotavaa hän saa pillin avulla, mutta ruokaa vasta vuodelevon jälkeen. Runsas juominen kuvauksen jälkeen on suotavaa varjoaineen poistumisen nopeuttamiseksi. Kotiin potilas pääsee jo samana päivänä, mikäli kotona on aikuinen henkilö vointia valvomassa. Toimenpiteen jälkeen on muutaman päivän ajan varottava saunassa käymistä, ponnisteluja sekä voimaa vaativia suorituksia. Potilas ei saa nostaa yli yhden kilogramman painoisia taakkoja.


title: Elvytys

text: Elvytyksellä tarkoitetaan toimenpiteitä, jotka tehdään elottomaksi menneen henkilön elintoimintojen ylläpitämiseksi (kunnes esimerkiksi ensivasteryhmä aloittaa lisähoitotoimenpiteet potilaalle). Elvytyksen pikainen aloittaminen merkitsee potilaan henkiinjäämismahdollisuuksien huomattavaa paranemista ja saattaa estää pysyvien vaurioiden syntymistä (erityisesti sydänlihas- ja aivokudoksessa). Elvytyksellä pyritään ylläpitämään keinotekoisesti keskeisiä elintoimintoja eli verenkiertoa tai hengitystä (ts. soluhengitystä).


title: Elvytys

text: Elvytyksellä voidaan tarkoittaa esimerkiksi puhallus-, painelu- tai puhallus-paineluelvytystä, tekohengitystä, sydänhierontaa, peruselvytystä tai neste-elvytystä. Puhalluselvytyksen tarkoitus on ylläpitää keuhkotuuletusta ja korvata näin normaali hengitys. Paineluelvytyksessä tarkoituksena on turvata kudosten hapensaanti ylläpitämällä verenkiertoa. Suomalaisessa terveydenhuoltojärjestelmässä elvytys jaotellaan yleisesti maallikon suorittamaan maallikkoelvytykseen sekä ammattilaisen toteuttamaan perus- tai hoitoelvytykseen.


title: Elvytys

text: Elvytys tulee aloittaa heti, kun potilaan elottomuus todetaan. Maallikkoauttajan ensimmäinen toimenpide elottomuuden toteamisen jälkeen tulee olla soitto yleiseen hätänumeroon 112.


title: Elvytys

text: Suurimmat elvytyssuosituksia julkaisevat järjestöt ovat yhdysvaltalainen American Heart Association (AHA) ja eurooppalainen European Resuscitation Council (ERC). Molemmat ovat jäseniä International Liaison Committee on Resuscitation -komiteassa, jonka konsensuskokouksessa vuonna 2005 käytiin läpi aiheesta kerääntynyt tutkimustieto ja tehtiin suositus uudistetuiksi elvytysohjeiksi. Tärkeitä muutoksia aiempiin ohjeisiin verrattuna olivat yleinen suositus painelu-puhallussuhteeksi (30:2) kaikille yli yksivuotiaille, sykkeen tunnustelun merkityksen vähentäminen ja pelkän puhalluselvytyksen poistaminen. AHA julkaisi suositukseen perustuvat omat elvytysohjeensa "Circulation" -lehdessä joulukuussa 2005. Aiemmat AHA:n elvytyssuositukset on tehty vuosina 1974, 1980, 1986, 1992 ja 2000. Suomessa Duodecim-seuran julkaisema elvytyksen käypä hoito -suositus on vuodelta 2016. Modernit elvytyssuositukset ovat sisällöltään oleellisesti samanlaisia ja perustuvat uusimpaan tutkimusnäyttöön. Euroopan elvytysneuvosto antoi uudet elvytysohjeet loppuvuovesta 2015. Uusien suositusten mukaan maallikot käyttävät ensisijaisesti paineluelvytystä ja mahdollisuuksien mukaan puoliautomaattista defibrillaattoria.


title: Elvytys

text: Jos elottomaksi mennyt henkilö ei herää puhutteluun tai ravisteluun, elvytyssuositusten mukaan tulisi paikalla olevan henkilön tehdä hätäilmoitus yleiseen hätänumeroon 112. Numerossa vastaa koulutettu hätäkeskuspäivystäjä, joka voi antaa puhelinelvytysohjeita. Elottomaksi mennyt henkilö käännetään varovasti selälleen ja hänen hengitystiensä avataan nostamalla alaleukaa ylöspäin esimerkiksi leuan kärjestä painamalla ja samalla taivuttamalla päätä taaksepäin. Hengitys on normaalia, jos suusta ja sieraimista tuntuu ilmavirta ja rintakehä kohoaa. Tällöin potilas käännetään kylkiasentoon. Jos potilas ei hengitä, aloitetaan painelu-puhalluselvytys. Sykettä voi tunnustella kaulavaltimosta, mutta sen tunteminen voi olla ammattilaisellekin vaikeaa eikä maallikkoauttajan tulisi suositusten mukaan käyttää siihen aikaa.


title: Elvytys

text: Painelu-puhalluselvytys (PPE) on peruselvytykseen kuuluva toiminta, jossa yritetään ylläpitää elottomaksi menneen henkilön verenkiertoa painelemalla rintakehän päältä ja puhaltamalla ilmaa keuhkoihin. Painelu suoritetaan aikuisen rintalastan keskikohdasta suorin käsivarsin kahdella päällekkäin asetetulla kädellä, jolloin painelusyvyys on noin kolmasosa rintakehän syvyydestä(nykyinen suositus 5-6cm). Tehokkain verenkierto saadaan aikaan, kun paineluvaihe ja kohoamisvaihe kestävät yhtä kauan eli liike on mäntämäistä. Painelutiheydeksi suositellaan noin 100-120 painelua minuutissa. Tämänhetkisten elvytyssuositusten mukaan painelu-puhalluselvytys tulisi suorittaa niin, että kolmeakymmentä painelua seuraa kaksi puhallusta. Puhallettava ilma kuitenkin sisältää vain noin 15% happea, ja siksi painelu onkin useiden tutkimusten mukaan huomattavasti puhalluksia merkittävämpi potilaan ennusteen kannalta. Mikäli elvytyssuojaa puhalluksiin ei ole saatavilla, on myös pelkkä jatkuva painelu myös riittävä. Monesti hätäkeskukset jopa kehottavat jättämään puhallukset pois, erityisesti jos epäillään tartuntariskiä. Erityisen tärkeää on kuitenkin jatkuva painelu, joka voidaan keskeyttää ainoastaan puhalluksien ajaksi, silloinkin on tärkeää että painelua voidaan jatkaa mahdollisimman nopeasti. Painelulla saavutettava alhainen verenpaine laskee hyvin nopeasti painelun lopettamisen jälkeen, siksi on tärkeää että painelu on tauotonta.


title: Elvytys

text: Defibrillaatio on lääketieteellinen toimenpide, jossa suoritetaan defibrillaattoriksi kutsutulla laitteella sydämen rytmin palauttaminen sähköiskun avulla. Laite lähettää voimakkaan lyhytaikaisen yksisuuntaisen (monofaasinen laite) tai kaksisuuntaisen (bifaasinen uudenaikainen laite) sähköimpulssin potilaan sydämen läpi. Sähköimpulssi pysäyttää sydämen hetkellisesti, minkä jälkeen sinussolmuke käynnistää normaalin sydämen rytmin.


title: Elvytys

text: Elvytyksessä käytetään verenkiertoa parantavia lääkkeitä, rytmihäiriölääkkeitä ja nestehoitoa. Yleisimmät käytetyt lääkkeet ovat adrenaliini, amiodaroni ja lidokaiini.


title: Elvytys

text: Elvytyksen erityistilanteita ovat esimerkiksi hukuksiin joutuneen elvyttäminen, hypotermisen henkilön elvyttäminen ja raskaana olevan henkilön elvyttäminen.


title: Elvytys

text: Hypotermia eli ihmisen ruumiinlämmön laskeminen voi aiheuttaa rytmihäiriöitä, esimerkiksi kammiovärinän. Hypotermia kuitenkin hidastaa elintoimintoja ja suojaa aivokudosta hapenpuutteen aiheuttamilta vaurioilta, ja siksi matalalämpöisen potilaan elvytysohjeet poikkeavat tavallisista suosituksista. Kehon ollessa alilämpöisessä tilassa sydän ei välttämättä käynnisty defibrillaation avulla, jolloin potilas täytyy kuljettaa painelu-puhalluselvytyksen turvin sairaalaan, jossa on mahdollisuus tehokkaaseen lämmitykseen esimerkiksi sydänkeuhkokoneen avulla. Elvytyksen aikarajoja ei oteta huomioon, koska hypoterminen potilas voi toipua ennalleen pitkästä elvytyksestä huolimatta.


title: Elvytys

text: Varhaisin merkintä puhalluselvytyksestä on Vanhan testamentin Kuninkaiden kirjasta, jossa profeetta Elisa palautti pojan henkiin painamalla suunsa tämän suuta vasten. Paracelsus kirjoitti 1500-luvulla tekniikasta, jossa elvyttämistarkoituksessa puhallettiin palkeilla ilmaa ihmisen sieraimiin. 1700-luvulta lähtien on kuvattu erilaisia suusta-suuhun-puhallustekniikoita; esimerkiksi brittiläinen kirurgi William Tossach käytti suusta-suuhun-elvytystä kaivosmiehelle vuonna 1732. Usko menetelmään alkoi kuitenkin 1770-luvulla horjua, kun Carl Wilhelm Scheele löysi hapen ja Antoine Lavoisier osoitti sen merkityksen hengitystoiminnassa. Uloshengitysilman huomattiin menettävän osan elinvoimastaan keuhkojen läpi kulkiessa, ja palkeiden aiheuttaman paineen todettiin vaurioittavan keuhkoja. Näistä syistä alettiin etsiä muita keinoja hengityksen matkimiseksi, ja 1850- ja 1860-luvuilla kehitettiin erilaisia rintakehän painantaan ja käsivarsien kohotukseen perustuvia menetelmiä. Kuitenkin 1950-luvulla osoitettiin, että tavallinen uloshengitysilma sisälsi riittävästi happea suusta-suuhun-elvytyksen onnistumiseksi.


title: Elvytys

text: Juutalaisessa Talmud-kirjoituskokoelmassa 500-luvulta kerrotaan, kuinka niskavamman saanut lammas pelastettiin työntämällä ontto ruoko sen henkitorveen tehdystä reiästä. Belgialainen lääkäri Andreas Vesalius teki 1500-luvulla eläinkokeita samankaltaisella menetelmällä. Tekniikkaa ei kuitenkaan osattu soveltaa ihmisiin ennen 1700-lukua, jolloin Hollannissa aloitettiin järjestäytynyt toiminta hukkumisen uhrien pelastamiseksi. Hukkumiskuoleman ajateltiin johtuvan hengitystiet tukkivasta vedestä, jolloin elvytyksessä yritettiin tyhjentää henkitorvi vedestä esimerkiksi kierittämällä henkilöä tynnyrin päällä tai ripustamalla hänet ylösalaisin. Alfred Kirstein keksi laryngoskoopin vuonna 1895, ja Peter Safar teki 1900-luvun puolivälissä sarjan kokeita, joilla hän osoitti parhaat menetelmät ilmatien turvaamiseksi: niskan taaksetaivuttamisen, leukaluun tukemisen ja suun kautta henkitorveen viedyn intubaatioputken. Sir Henry Head keksi kalvosimellisen intubaatioputken vuonna 1889, ja Joel Cooper kehitti edelleen modernin matalapaineisen kalvosimen henkitorvivaurioiden vähentämiseksi.


title: Elvytys

text: Vaikka sydämenlyöntien ja sykkeen tunnustelua on tehty yli 3000 vuoden ajan, sydämen toiminnan on ajateltu olevan riippuvaista hengityksestä. 1800-luvulle asti rintakehän painamisella yritettiinkin nimenomaan avustaa hengitystä. Ensimmäiset sydänpainallukset tehtiin eläimille, kun Moritz Schiff huomasi 1874 kaulavaltimossa sykkeen puristettuaan avatusta rintakehästä koiran sydäntä. Termi "sydänhieronta" otettiin käyttöön. Vuonna 1892 Friedrich Maass yritti ensimmäisen kerran elvyttää ihmistä painelemalla rintakehän päältä, mutta ihmisen sydänhieronta onnistui vasta vuonna 1901, kun Kristian Igelsrud elvytti leikkaussalissa elottomaksi menneen potilaan avatun rintakehän kautta. 1900-luvun alkupuolella sydänpysähdyksestä pystyttiinkin elvyttämään vain sairaaloiden kirurgisissa yksiköissä, joissa rintakehän välitön avaaminen sydänhierontaa varten oli mahdollista. William Kouwenhoven toi vuonna 1958 hoitotyöhön elvyttämisen rintakehän päältä painamalla, ja se syrjäytti nopeasti avoimen sydänhieronnan.


title: Elvytys

text: Sähkön vaikutus sydämen toimintaan selvitettiin 1800-luvulla, kun John McWilliam huomasi kuolemaa edeltävän sydänlihaksen värinän eli "fibrillaation". Tutkimuksissa osoitettiin, että koiran sydämeen kohdistettu sähköisku aiheutti kammioiden fibrillaation eli kammiovärinän, ja uusi sähköisku palautti sydämen normaaliin rytmiin eli "defibrilloi" sydänlihaksen. Pian huomattiin defibrillaation onnistuvan suoraan sydämen pintaan annetun iskun lisäksi myös rintakehän seinämän läpi. Ensimmäisen ihmisellä onnistuneen avoimen defibrillaation teki Claude Beck vuonna 1947, ja ensimmäisen rintakehän päältä suoritetun defibrillaation Paul Zoll vuonna 1955. Tasavirta osoitettiin defibrillaattoreissa aiemmin käytettyä vaihtovirtaa paremmaksi vuonna 1962, ja ensimmäinen kannettava defibrillaattori kehitettiin vuonna 1979.


title: Elvytys

text: Ensimmäiset elvytyksen hoitosuositukset tehtiin vuonna 1966, ja elvytystä opetettiin aluksi vain lääkäreille ja muille terveydenhuollon ammattilaisille. 1970-luvulla elvytystaitoja alettiin opettaa suurelle yleisölle. Lopullinen askel kohti modernia elvytystä oli aloittaa ambulanssihenkilökunnan suorittama hoitotason elvytys, johon kuului defibrillaatio, intubaatio ja elvytyslääkkeiden käyttö.


title: Elvytys

text: Äkillinen sydänpysähdys on yleisin kuolemansyy Yhdysvalloissa ja Kanadassa, ja sen ilmaantuvuus Pohjois-Amerikassa on 0,55 sydänpysähdystä tuhatta asukasta kohti vuodessa. Arviolta 330 000 ihmistä kuolee Yhdysvalloissa vuosittain sepelvaltimotaudin komplikaatioihin, ja 250 000 näistä kuolemista tapahtuu sairaalan ulkopuolella.


title: Elvytys

text: Suomessa tapahtuu äkillisiä sydämenpysähdyksiä sairaaloiden ulkopuolella vuosittain noin 80 tapausta 100 000 asukasta kohti. Näistä on ei-sydänperäisiä noin 26/100 000, ja tärkeimmät ei-sydänperäiset syyt ovat keuhkoveritulppa, fyysinen trauma, verenvuoto, myrkytys ja hukkuminen. Sydänperäisistä sydämenpysähdyksistä 80 prosenttia puolestaan johtuu sepelvaltimotaudista, 15 prosenttia sydämen vajaatoiminnasta ja loput muun muassa synnynnäisistä rytmihäiriöitä aiheuttavista sairauksista kuten pitkä QT -oireyhtymästä, Brugada-oireyhtymästä ja Wolff-Parkinson-White (WPW) -oireyhtymästä.


title: Repola Wood

text: Repola Wood Ltd oli 1924 perustettu suomalainen metsäteollisuusyhtiö joka solmi samana vuonna neuvostoliittolaisen Exportlesin kanssa konsessiosopimuksen tukkien toimittamisesta Neuvostoliiton puolelta Repolasta Suomen rajalle uitettuna. Nämä tukit jalostettiin sitten eteenpäin Suomen puolella ja saatu voitto jaettiin molemmille sopimusosapuolille. Tukkien sahaamista varten Repola Wood osti 1924 Joensuusta Aktiebolaget Kaukas Fabrikilta Penttilän sahan ja nosti sen tuotantokapasiteettia merkittävästi. Sahasta tuli Pohjois-Karjalan suurin ja se työllisti enimmillään 300-400 työntekijää. Neuvostoliiton puolelta tuotiin puuta 1924 noin 820 000 kuutiojalkaa, 1925 2,2 miljoonaa ja 1928 noin 4 miljoonaa kuutiojalkaa.


title: Repola Wood

text: Vuosina 1928-1930 yhtiöllä oli jopa oma metsätyömaa Neuvostoliiton puolella Repolassa koska venäläiset eivät kyenneet pitämään kiinni tukkien toimitussopimuksista. Työmaalla työskenteli enimmillään lähes 1200 miestä ja 500 hevosta jotka tekivät päivät työtä Neuvostoliiton puolella rajaa ja yöksi majoittuivat Suomen puolelle Lieksan koillisosiin rakennettuihin kämppäkyliin. Hakatut tukit uitettiin kesän aikana rajan takaa Joensuuhun Penttilän sahalle.


title: Repola Wood

text: Vuonna 1940 yhtiön nimeksi tuli "Repola Oy Pielisensuu" ja 1943 se fuusioitiin osaksi Repola-Viipuri Oy:tä. Vuonna 1952 oli edessä sulautuminen Rauma-Repola-konserniin. Rauma-Repola lopetti Penttilän sahan toiminnan 1988 ja sen 400 työntekijää jäivät työttömiksi. Sahan rakennukset tuhoutuivat tulipalossa lähes kokonaan 1996.


title: Simerock

text: Simerock on Rovaniemen Ounaspaviljongilla elokuussa järjestettävä kaksipäiväinen musiikkifestivaali.


title: Simerock

text: Simerock sai alkunsa Rovaniemen Kolpeneentiellä 2002, jolloin talkootoiminnalla järjestettiin ilmaiset festivaalit Sime Yliaskan mummolan takapihalle rakennettuun festivaalitelttaan 25 asteen pakkasessa. Esiintyjäkaartiin tuolloin kuuluivat mm. Sub Humanus, Sirkuslinnut, Yhteiskunnan Ystävät?, Paha Olo, Sethery ja päätähtenä Apulanta. Ilmainen tapahtuma keräsi paikalle ihmisiä jopa toista tuhatta. Poliisi päättikin turvallisuuden nimissä keskeyttää "epämääräiset" bileet jo alkuunsa.


title: Simerock

text: Seuraavaksi järjestettiin Simerock 2003 Ounaspalviljongilla marraskuisena viikonloppuna. Tuolloin festivaalit saivat ennätysyleisönsä, kauimmaisten vieraiden saapuessa aina Helsingistä ja Savonlinnasta saakka.


title: Simerock

text: Muutaman vuoden tauon jälkeen Simerock 2007 järjestettiin 6.-8.7.2007 entistä suuremmalla alueella, Napapiirin Pajakylän näyttelyalueella ja kattavammalla esiintyjäkaartilla. Tuolloin tapahtuma keräsi noin 24 000 kävijää eripuolilta Suomea. Vuonna 2008 Simerock rikkoi kävijämääräennätyksensä kun festivaalilla vieraili 27 000 kävijää ympäri Suomen.


title: Simerock

text: Vuoden 2008 kävijäennätyksestä huolimatta Simerockin järjestämiseksi perustettu, Sime Yliaskan, Juhani Merimaan, Mr. Lordin ja Toni Virhiän Arctic Festivals haettiin konkurssiin keväällä 2009, yhtiölle jäi maksamattomia velkoja noin 160 000 euron edestä ympäri Suomen.


title: Simerock

text: Vuonna 2009 ja 2010 festivaali järjestettiin Rovaniemen Ounaspaviljongolla. Tapahtuma keräsi molempina vuosina noin 20 000 kävijää.


title: Simerock

text: Vuonna 2010 järjestettiin "Simerock - ihmiskauppa ihmiskauppaa vastaan" -hyväntekeväisyyshuutokauppa, jonka tuotto lahjoitettiin lyhentämättömänä UNICEF:lle.


title: Simerock

text: Vuonna 2012 Sime Yliaska joutui syytteeseen törkeästä velallisen epärehellisyydestä. Syyttäjän mukaan hän nosti festivaalit järjestäneen Arctic Festivalsin kassasta omalla päätöksellään 70 000€, vaikka tiesi yrityksen ajautuvan konkurssiin. Yliaska toimi kyseisen yrityksen toimitusjohtajana ja hallituksen ainoana jäsenenä. Käräjäoikeus tuomitsi Yliaskan 8 kuukaudeksi ehdolliseen vankeuteen törkeästä velallisen epärehellisyydestä.


title: Simerock

text: Vuonna 2012 Simerock järjestettiin ensimmäisen kerran elokuussa. Järjestäjänä jatkoi edelleen Sime Yliaska. Festivaalilla vieraili kahden päivän aikana yhteensä 10 800 kävijää.


title: Simerock

text: Vuonna 2012 järjestettiin hyväntekeväisyyshuutokauppa, jossa myytiin Simerockin esiintyjien keikoilla käyttämät hikipyyhkeet nimikirjoituksilla varustettuna. Tuotot luovutettiin lyhentämättömänä Rovaniemen alueella toimivan Balanssi ry:n hyväksi.


title: Simerock

text: PMMP, Cheek, Antti Tuisku, Jonne Aaron, Katri Helena, Dingo, Los Bastardos Finlandeses, JVG, Justimus, Nost3 & Protro, Petri Nygård, Eevil Stöö & DJ Kridlokk, Mäk Gälis, Saturday Night Rock Fight, Turmion Kätilöt, HelsINK, Pelle Miljoona, We Live In a Ghost Town, With The Tides, Talonpoika Lalli, Ensio, Reindeer Kalashnikov, Pearlshape, Oskari Heikkinen & Arktinen Voodoo, Jusu Lounela


title: Simerock

text: Lordi & Rock 'n' Rollo -kuoro, PMMP, Petri Nygård, Jukka Poika & Bommitommi, Stam1na, Klamydia, Slavetrade, Enochian Crescent, Robin, Fintelligens, Martti Servo & Napander, Syöveri, Stepa, Hannibal & Joku Roti Mafia, Dreadicide, Yhteiskunnan Ystävät?, Stalingrad Cowgirls, Stig, Raappana


title: Simerock

text: Michael Monroe, Anna Puu, Stam1na, Jenni Vartiainen, Herra Ylppö & Ihmiset, Negative, Egotrippi, Turmion Kätilöt, Chisu, Tarot, Dingo, Petri Nygård, Reckless Love, Samuli Putro, Uniklubi ja Romantiikan rippeet, Stalingrad Cowgirls, Hannibal & Joku Roti Mafia, Francine, Doom Unit, Sotajumala, Stepa, Ville Leinonen & Majakan Soittokunta, Enochian Crescent, Sonata Arctica, Elias Hämäläinen, Pyhät Tepot, XS, Ihmispesuri Matti Nykänen


title: Simerock

text: Absoluuttinen Nollapiste, Alamaailma, Alavala, Anna Abreu, Asa, CMX, Crushing Circle, Deathchain, Egotrippi, Fat Widow, Happoradio, Iiris, Irina, I Walk The Line, Jytäjyrsijät, Järjestyshäiriö, Klamydia, Kotiteollisuus, Kroisos, Maija Vilkkumaa, Maj Karma, Martti Servo & Napander, Mokoma, Hannibal & Soppa ja Pahat Viinit, Paula Koivuniemi, Pete Parkkonen, Petra, PMMP, Pojat, Profane Omen, Samae Koskinen & Hänen Taikabändinsä, Siscott, Stam1na, Stepa, The Over Attacks, Turmion Kätilöt, Uniklubi, White Flame, Öppnas Här


title: Simerock

text: Tracedawn, Downstairs, The Giant Leap, Hanoi Rocks, Inis, Ismo Alanko Teholla, Klamydia, Kotiteollisuus, Pahat Viinit, Roctum, Stonestorm, Takorauta, Turmion Kätilöt, Uniklubi, Absoluuttinen Nollapiste, Amorphis, Anna Abreu, Apulanta, Bleak, Heartburn, Bloodline, Kôzâks Of Metallishtân, Absessi, Marisha, Negative, P.O.B. (NOR), Potra, Slap Betty!, Stalingrad Cowgirls, Terveet Kädet, Stam1na, Stella, The 69 Eyes, Amoc, Kerho, Brightboy, Diablo, Jippu, Jukka Poika & Tiskipekka, Katri Ylander, Malice in Wonderland (NOR), Pelle Miljoona Unabomber, Sara, Sonata Arctica, Stepa, Sturm und Drang, Paha Olo


title: Simerock

text: Absessi, Absoluuttinen Nollapiste, April, Apulanta, Ari Koivunen, Black Ovula, Bleak, Bloodpit, Brian Johnson Big Band Plays AC/DC, Brother Firetribe, Callisto, Cherokee, CMX, Dame, Damn Seagulls, Dead by Gun, Deathchain, Diablo, Dingo, Disco Ensemble, Elinvoima, Fumble, Guerra Norte, Hannibal & Soppa, Hanoi Rocks, Hra Apatia, I Walk The Line, Inis, Jann Wilde & Rose Avenue, Jonna Tervomaa, Klamydia, Kotoisat Sävyt, Lauri Tähkä & Elonkerjuu, Lapko, Maija Vilkkumaa, Maple Cross, Martti Servo & Napander, Mind of Doll, Mokoma, Naiv, Negative, NSP (Roitown INK ja Korpilaki), PMMP, Poisonblack, Profane Omen, Remu & Hurriganes, Rubik, Stalingrad Cowgirls, Stam1na, Sunrise Avenue, Swallow the Sun, Tarot, Tiktak, Uniklubi, Viikate, DJ zanta, San Mejor, Trancepunk, Unik, Bates, DJ Billow, MZA, DJ Albert, Psydog, Peak, Pitch, Tapp, Ness


title: The Breakers

text: The Breakers on kartanomainen rakennus Newportissa Rhode Islandin osavaltiossa Yhdysvalloissa. Se sijaitsee Atlantin valtameren rannikolla. Rakennuksen rakennustyöt aloitettiin vuonna 1893, ja ne saatiin päätökseen vuonna 1895. Se edustaa italialaista rakennustyyliä.


title: The Breakers

text: Rakennuttaja oli varakkaan Vanderbiltin suvun jäsen Cornelius Vanderbilt II. Kartanon suunnittelusta vastasi yhdysvaltalainen arkkitehti Richard Morris Hunt, ja sen sisustuksen suunnitteli Ogden Codman nuorempi sekä Jules Allard and Sons -yritys. Rakennus tuli maksamaan noin seitsemän miljoonaa senaikaista Yhdysvaltain dollaria.


title: Suomen hallintolainkäyttö

text: Suomen hallintolainkäytössä tutkitaan suomalaisten viranomaisten hallintoasioissa tekemien päätösten lainmukaisuutta tai tarkoituksenmukaisuutta. Hallintoasiat ovat julkisoikeudellisia oikeussuhteita, joille on tyypillistä yksipuolisuus: niissä viranomainen tekee yksipuolisesti yksityishenkilöä velvoittavan päätöksen.


title: Suomen hallintolainkäyttö

text: Suomalaisessa hallintolainkäytössä tyypillisin oikeudenkäynnin alulle saattava toimenpide on hallintovalitus, jossa yksittäinen asianosainen kyseenalaistaa viranomaisen päätöksen oikeellisuuden laillisuus- tai tarkoituksenmukaisuusperustein. Muita hallinto-oikeudellisia asioita ovat kunnallisvalitukset ja hallintoriita-asiat.


title: Suomen hallintolainkäyttö

text: Hallintolainkäyttöä säätelee hallintolainkäyttölaki, joka sisältää yleismääräykset hallinto-oikeudellisten asioiden käsittelyssä. Määräykset asian käsittelystä viranomaisessa antaa puolestaan hallintolaki. Yleensä hallintopäätöksestä valitetaan viranomaisen toimialueen hallinto-oikeuteen, mutta erityislaeissa saatetaan määrätä asiat käsiteltäviksi muissa hallintolainkäyttöelimissä, joita ovat esimerkiksi erityistuomioistuimet, kutsunta-asiain keskuslautakunta tai verotuksen oikaisulautakunnat. Yleensä hallinto-oikeuden päätöksestä saa valittaa korkeimpaan hallinto-oikeuteen, mutta joissain (mm. verotus- ja vakuutusasioissa) tarvitaan valituslupa.


title: Suomen hallintolainkäyttö

text: Hallintolainkäytössä tutkittavan asian käsittelystä on annettu määräykset hallintolainkäyttölailla (586/1996). Lain termistössä asialla on kaksi osapuolta: hallintoviranomainen, joka on tehnyt valituksen kohteena olevan päätöksen, ja asianosainen. Asianosaisena voi asiassa olla luonnollinen tai oikeushenkilö, jonka etuun tai oikeuteen asia vaikuttaa tai viranomainen, jolle on annettu tehtäväksi julkisen edun valvominen tässä asiassa. Kun yksi hallintoasian asianosaisista valittaa päätöksestä, kaikki hallintoasian asianosaiset ovat automaattisesti myös hallinto-oikeudellisen prosessin asianosaisia. Lainkäyttöelintä, jolle valitus tehdään, kutsutaan laissa valitusviranomaiseksi.


title: Suomen hallintolainkäyttö

text: Valituksen voi pääsääntöisesti tehdä päätöksestä, jolla viranomainen ratkaisee asian tai jättää sen tutkimatta. Sellaisista päätöksistä, jotka koskevat viranomaisen esteellisyyttä tai asian valmistelua ei yleensä saa valittaa. Sen sijaan näissä päätöksissä olevat virheet voivat toimia perusteena valitukselle pääasiassa.


title: Suomen hallintolainkäyttö

text: Valituksen voi tehdä päätöksestä se, johon päätös kohdistuu tai jonka etuun tai oikeuteen päätös välittömästi vaikuttaa. Viranomaisella on oikeus valittaa päätöksestä, mikäli tämä sallitaan laissa tai mikäli se on tarpeen viranomaisen valvottavana olevan julkisen edun vuoksi. Oikeuskäytännössä viranomaisen valitusoikeutta on tulkittu laajasti. Korkeimman hallinto-oikeuden päätöksessä KHO:2007:17 ylioppilastutkintolautakunnalla katsottiin olevan oikeus valittaa hallinto-oikeuden päätöksestä, joka koski ylioppilaskokelaan kurinpitoa. Vaikka tällaista oikeutta ei ollut annettu sille laissa, katsottiin valitusoikeuden olevan tarpeellinen lautakunnan vastuulla olevan, ylioppilaskokeiden hyvää järjestämistä koskevan julkisen edun pohjalta.


title: Suomen hallintolainkäyttö

text: Valituskelpoisessa päätöksessä on oltava valitusosoitus, joka antaa tiedot valitusviranomaisesta, valituksen teko-ohjeet ja määräajan valituksen jättämiseen. Valitusviranomaisena toimii pääasiallisesti hallintoviranomaisen toimipaikan hallinto-oikeus. Valtakunnallisen viranomaisen päätöksestä valitetaan päätöksen saajan kotipaikan hallinto-oikeuteen. Epäselvissä tapauksissa valitus osoitetaan Helsingin hallinto-oikeudelle. Valtioneuvoston päätöksistä voi valittaa korkeimpaan hallinto-oikeuteen.


title: Suomen hallintolainkäyttö

text: Valitus on tehtävä määräajassa, josta säädetään kunkin hallinnonalan laissa tai hallintolainkäyttölaissa. Pääsääntöisesti määräaika on 30 päivää. Määräaika alkaa kulua lopullisen päätöksen tiedoksi saamisesta. Määräajan kulumisen alkaminen edellyttää kuitenkin, että valitusosoitus on kelvollinen. Mikäli valitusosoitus puuttuu tai se on virheellinen, valitusaika alkaa kulua vasta, kun uusi valitusosoitus on annettu tiedoksi.


title: Suomen hallintolainkäyttö

text:
Valitus tehdään kirjallisesti, mutta muotovaatimuksia ei ole säädetty. Valituksessa tulee kuitenkin mainita
Valituskirjelmä on allekirjoitettava. Valituskirjelmän liitteenä on oltava valituksenalainen päätös sekä todistus päätöksen tiedoksisaamisesta tai muu selvitys valitusajan alkamisesta. Valitukseen on liitettävä myös muut mahdolliset asiakirjat, joihin halutaan vedota. Valitusajan kuluessa valitusta saa edelleen täydentää tai muuttaa vapaasti. Valitusajan kuluttua loppuun uusia vaatimuksia saa tuoda esiin vain, jos ne perustuvat vasta valitusajan loputtua esille tulleisiin seikkoihin tai tilanteen muuttumiseen. Uusia perusteita valitukselle saa kuitenkin tuoda esille vapaasti, kunhan ne eivät muuta asian luonnetta.


title: Suomen hallintolainkäyttö

text: Mikäli valitus on puutteellinen, valitusviranomaisen on annettava mahdollisuus sen täydentämiseen. Jos asia pannaan erehdyksessä vireille väärässä viranomaisessa, viranomaisella on oikeus siirtää se toimivaltaiselle viranomaiselle.


title: Suomen hallintolainkäyttö

text: Hallintolainkäyttöasiassa asianosainen käyttää pääsääntöisesti itse puhevaltaansa. Hän saa kuitenkin asettaa asiamiehen toimimaan puolestaan. Asiamiehen on oltava tehtävään sopiva täysi-ikäinen henkilö, joka hallitsee itseään ja omaisuuttaan. Asiamiehenä ei saa kuitenkaan toimia asian käsittelyyn hallintoviranomaisessa osallistunut henkilö tai vastapuolena siellä ollut tai vastapuolta siellä edustanut henkilö.


title: Suomen hallintolainkäyttö

text: Vajaavaltaisen puhevaltaa käyttää tämän huoltaja tai edunvalvoja. Mikäli asia koskee kuitenkin täysi-ikäistä vajaavaltaista henkilöä, tällä on oikeus käyttää yksin puhevaltaa asiassa, jos hän ymmärtää asian merkityksen. 15 vuotta täyttäneen alaikäisen osalta puhevaltaa käyttävät sekä tämän huoltaja että alaikäinen itse, kumpikin erikseen. Asiassa, joka koskee vajaavaltaisen täysin määrättävissä olevaa omaisuutta tai etua, vajaavaltainen käyttää itse puhevaltaansa. Mikäli on tarpeen, myös sellaista vajaavaltaista, jolla ei ole puhevaltaa, voidaan kuulla hänen mielipiteensä selvittämiseksi. Vastaavasti sellaista edunvalvojaa ja huoltajaa, jolla ei ole puhevaltaa, voidaan asiassa kuulla.


title: Suomen hallintolainkäyttö

text: Valituskelpoista hallintopäätöstä ei saa panna toimeen ennen kuin se on saanut lainvoiman. Hallintopäätöksen saa kuitenkin panna toimeen, mikäli se sallitaan erikseen laissa tai jos asia ei siedä viivytystä. Tällöin valitusviranomainen voi keskeyttää päätöksen täytäntöönpanon kokonaan tai osittain tai muutoin määrätä täytäntöönpanosta.


title: Suomen hallintolainkäyttö

text: Valitusviranomaisen on huolehdittava siitä, että käsillä oleva asia selvitetään. Tätä varten se voi kerätä itse selvitystä ja antaa ohjeita asianosaisille ja hallintoviranomaiselle siitä, millaista selvitystä asiassa tarvitaan. Asianosaisille on annettava tilaisuus lausua asiasta mielipiteensä valituksesta ja muiden asianomaisten lausunnoista ja kerätystä muusta selvityksestä. Asianomaisen kuulemisen saa jättää pois ainoastaan, mikäli valitus hylätään heti tai jätetään tutkimatta. Kuuleminen toteutetaan pääosin kirjallisesti: asianosaiselle annetaan määräaika mielipiteen ilmoittamiseen, minkä jälkeen asia voidaan ratkaista ilman hänen myötävaikutustaan. Hallintoviranomaiselta on pyydettävä selvitys asiassa, jos se ei ole ilmeisen tarpeetonta. Selvitystä voidaan pyytää myös muilta viranomaisilta.


title: Suomen hallintolainkäyttö

text: Mikäli yksityinen asianosainen pyytää, asiassa voidaan toimittaa suullinen käsittely hallinto-oikeudessa tai Korkeimmassa hallinto-oikeudessa. Tällöin voidaan kuulla asianomaisia, hallintoviranomaista, todistajia, asiantuntijoita sekä ottaa vastaan muuta selvitystä. Suullinen käsittely voidaan kuitenkin jättää toimittamatta, mikäli se on tarpeetonta. Mikäli on tarpeen tutustua esimerkiksi päätöksen kohteena olevaan alueeseen, voidaan toimittaa katselmus. Suulliseen käsittelyyn ja katselmukseen kutsutaan hallintoviranomainen, asianosaiset ja muut tarpeelliset henkilöt. Mikäli se on asian selvittämiseksi tarpeen, asianomainen voidaan velvoittaa saapumaan henkilökohtaisesti paikalle. Tarvittaessa todistajien tai asianomistajien suulliseen kuulemiseen voidaan käyttää heitä lähempänä olevan hallinto- tai käräjäoikeuden virka-apua. Kutsua voidaan tarvittaessa myös vahvistaa asettamalla sakon uhka.


title: Suomen hallintolainkäyttö

text: Suullisen käsittelyn aikana häiriköivä henkilö voidaan poistaa oikeussalista ja mikäli valitusviranomainen on tuomioistuin, hänelle voidaan tuomita enintään 1 000 euron suuruinen järjestyssakko ilman eri syytettä tai käsittelyä. Järjestyssakko voidaan tuomita myös, mikäli asianosainen jättää tuomioistuimelle sopimattoman tai tuomioistuinta loukkaavan kirjoituksen.


title: Suomen hallintolainkäyttö

text: Valitusviranomainen tekee päätöksensä joko yksimielisesti tai äänestämällä. Äänten mennessä tasan voittaa puheenjohtajan kannattama mielipide. Jos asia koskee kuitenkin rangaistusluonteista seuraamusta tai kurinpitoa, voittaa äänten mennessä tasan lievempi kanta. Viranomaisen jäsenen esteellisyydestä noudatetaan samoja säännöksiä kuin yleisissä tuomioistuimissa.


title: Suomen hallintolainkäyttö

text:
Päätös sisältää
Päätös annetaan asianosaisille tiedoksi siten kuin hallintolaissa säädetään.


title: Suomen hallintolainkäyttö

text: Mikäli päätös voidaan toimeenpanna jo ennen kuin se on lainvoimainen, on valitusviranomaisen lausuttava siitä, miten asiassa toimitaan.


title: Suomen hallintolainkäyttö

text: On huomattava, että valitusviranomaisella on hallintoasioissa laaja harkintavalta. Se voi joko päättää asian lopullisesti muuttaen esimerkiksi ympäristöluvan ehtoja hyvinkin yksityiskohtaisesti tai ainoastaan todeta viranomaisen menettelyn virheelliseksi. Tällöin se usein palauttaa asian takaisin hallintoviranomaiselle, jotta se tekisi uuden, lainmukaisen päätöksen.


title: Suomen hallintolainkäyttö

text: Mikäli päätöksessä havaitaan myöhemmin olevan selvä kirjoitus- tai laskuvirhe, valitusviranomainen korjaa sen, mikäli tämä ei johda asianosaiselle kohtuuttomaan lopputulokseen. Päätöksestä, jossa todetaan, ettei vaatimusta tällaisen virheen korjaamisesta hyväksytä, ei saa valittaa.


title: Suomen hallintolainkäyttö

text: Hallinto-oikeuden päätöksistä saa yleensä valittaa korkeimpaan hallinto-oikeuteen. Tällöin valitus etenee tavalliseen tapaan. On huomattava, että hallintoviranomaisella, joka on tehnyt alkuperäisen päätöksen, ei ole välttämättä valitusoikeutta hallinto-oikeuden päätökseen. Esimerkiksi verotuksen oikaisulautakunnan päätöksen muuttuessa hallinto-oikeudessa valitusoikeus korkeimpaan hallinto-oikeuteen on veroasiamiehellä, jonka tehtävänä on yleisen edun suojaaminen veroasioissa.


title: Suomen hallintolainkäyttö

text: Oikeudenkäynnin kuluessa valitusviranomainen voi tehdä erilaisia asian kulkuun vaikuttavia päätöksiä. Näistä saa valittaa, jos niillä on


title: Suomen hallintolainkäyttö

text: Hallintolainkäytössä asianosaiset maksavat omat oikeudenkäyntikulunsa. Jos asian laatuun nähden tämä olisi kuitenkin kohtuutonta, voidaan asian hävinnyt osapuoli velvoittaa korvaamaan voittajalle aiheutuneet oikeudenkäyntikulut kohtuullisessa määrin. Jos voittanut osapuoli on yksityinen, ratkaisevana perusteena on, aiheutuiko oikeudenkäynti viranomaisen virheestä. Jos voittanut osapuoli on viranomainen, yksityinen korvaa tämän oikeudenkäyntikulut vain, mikäli yksityisen esittämä valitus oli selvästi perusteeton.


title: Suomen hallintolainkäyttö

text: Kunnallisen viranomaisen päätökseen haetaan muutosta pääasiassa kunnallisvalituksella tai oikaisuvaatimusmenettelyllä. Kunnanhallituksen, kunnallisen lautakunnan ja näiden alaisen viranomaisen päätöksistä voi kuka tahansa tyytymätön asianosainen tai kunnan jäsen tehdä kirjallisen oikaisuvaatimuksen 14 päivän kuluessa päätöksen tiedoksisaamisesta. Valitusta ei näistä päätöksistä saa tehdä. Oikaisuvaatimuksen saa tehdä millä hyvänsä perusteella ja sen ratkaisee se kunnan toimielin, joka on itse tehnyt päätöksen tai jonka alainen viranomainen tai jaosto on tehnyt päätöksen. Päätös voidaan panna täytäntöön ennen kuin se on saanut lainvoiman. Täytäntöönpanoon ei kuitenkaan saa ryhtyä, jos oikaisuvaatimus tai valitus käy täytäntöönpanon johdosta hyödyttömäksi taikka jos oikaisuvaatimuksen käsittelevä toimielin tai valitusviranomainen kieltää täytäntöönpanon.


title: Suomen hallintolainkäyttö

text:
Kunnallisvalituksen saa tehdä asianosainen tai kuka tahansa kunnan jäsen päätöksestä, jonka on tehty oikaisuvaatimuksen johdosta. Kunnallisvalituksen saa tehdä myös kuntayhtymän valtuuston tai kunnanvaltuuston päätöksestä. Valituksen perusteena voi olla
Kuntayhtymän päätöksestä saa valittaa myös kuntayhtymän jäsenkunta. Kunnallisvalitus on tehtävä 30 päivän kuluessa päätöksen saamisesta tiedoksi.


title: Suomen hallintolainkäyttö

text: Kunnallisvalitus tehdään hallinto-oikeudelle. Hallinto-oikeus käsittelee asian noudattaen hallintovalituksesta annettuja säännöksiä, mutta se ei voi muuttaa päätöstä, eli kyse on kassatorisesta muutoksenhakukeinosta. Tuomioistuin voi ainoastaan joko kumota tai pitää voimassa kunnallisen toimielimen päätöksen. Tämän tarkoituksena on estää tuomioistuinta puuttumasta liiallisesti perustuslaissa suojattuun kunnalliseen itsehallintoon.


title: Suomen hallintolainkäyttö

text: Mahdollinen jatkovalitus hallinto-oikeuden päätöksestä voidaan tehdä Korkeimpaan hallinto-oikeuteen, jonka päätös on lopullinen.


title: Suomen hallintolainkäyttö

text: Evankelis-luterilaisen kirkon seurakunnissa ja toimielimissä noudatetaan pääsääntöisesti samaa valitusmenettelyä kuin kunnissa. Kirkkoneuvoston ja seurakuntaneuvoston antamasta päätöksestä tehdään oikaisuvaatimus. Vastaavasti kirkkovaltuuston, tuomiokapitulin, hiippakuntavaltuuston, kirkollisten vaalilautakuntien ja kirkkohallituksen päätöksiin sekä oikaisuvaatimuksen johdosta tehtyihin kirkko- ja seurakuntaneuvoston päätöksiin haetaan muutosta kirkollisvalituksella. Kirkolliskokouksen ja piispainkokouksen päätöksistä ei saa valittaa.


title: Suomen hallintolainkäyttö

text: Valitusperusteet ovat kirkollisvalituksessa samat kuin kunnallisvalituksessa. Mikäli asia on sellainen, että se on alistettava ylemmän kirkollisen viranomaisen tai opetusministeriön ratkaistavaksi, on valitus kuitenkin sallittu myös siksi, että päätös on epätarkoituksenmukainen. Valituksen saa tehdä asianosainen ja seurakunnan päätöksestä myös seurakunnan jäsen..


title: Suomen hallintolainkäyttö

text: Seurakunnan ja tuomiokapitulin päätöksestä tehty valitus käsitellään alueen hallinto-oikeudessa. Kirkkohallituksen päätöksistä tehdyt valitukset käsitellään Helsingin hallinto-oikeudessa. Jatkovalitukset suunnataan Korkeimpaan hallinto-oikeuteen, joka on ylin oikeusaste. Alistusasioissa valitus suunnataan kuitenkin kirkkohallitukselle tai opetusministeriölle asian luonteesta riippuen. Tuomioistuimilla on kirkollisvalituksissa oikeus kumota kirkollinen päätös tai muuttaa sitä.


title: Suomen hallintolainkäyttö

text: Seurakunnan tai sen toimielimen tekemä kirkollinen hallintopäätös voidaan panna täytäntöön välittömästi samaan tapaan kuin kunnallispäätös. Tuomiokapitulin tai kirkkohallituksen päätös pannaan täytäntöön samaan tapaan kuin hallintopäätös, mutta näillä elimillä on oikeus määrätä päätöksensä pantavaksi täytäntöön välittömästi, mikäli se on tarpeellista.


title: Suomen hallintolainkäyttö

text: Ortodoksisessa kirkossa kirkolliset valitukset ja oikaisuvaatimukset tehdään pääsääntöisesti samaan tapaan kuin luterilaisessa. Ortodoksisen seurakunnan tai luostarin päätöksestä valitetaan hallinto-oikeuteen. Valituksen saa tehdä asianosainen tai luostarin tai seurakunnan jäsen sekä eräissä asioissa Museovirasto. Ortodoksisen kirkkohallituksen päätöksestä voi asianosainen valittaa hallinto-oikeuteen. Valituksen ortodoksisen kirkon asioissa voi tehdä vain laillisuusperusteella.


title: Suomen hallintolainkäyttö

text: Ahvenanmaan maakunnassa maakunnan viranomaisen ja maakunnan kunnan tekemästä päätöksestä valitetaan Ahvenanmaan hallintotuomioistuimeen. Maakuntalailla voidaan kuitenkin säätää, että maakunnan itsehallinnon alaan kuuluvissa asioissa valitus tehdään maakuntahallitukseen. Maakuntahallituksen ja Ahvenanmaan hallintotuomioistuimen päätöksistä saa valittaa Korkeimpaan hallinto-oikeuteen. Maakuntahallituksen tekemästä eläkepäätöksestä valitetaan kuitenkin vakuutusoikeuteen.


title: Suomen hallintolainkäyttö

text: Muutoin Ahvenanmaan viranomaisten toimista valitettaessa noudatetaan valtakunnan lainsäädäntöä. Hallintolainkäyttö kuuluu itsehallintolain 27.3 § mukaan valtakunnan toimivaltaan.


title: Suomen hallintolainkäyttö

text: Ylimääräinen muutoksenhaku käsittää ne oikeussuojakeinot, joilla voidaan pyrkiä muuttamaan jo lainvoiman saanutta päätöstä. Keinoina ovat kantelu, purku sekä menetetyn määräajan palauttaminen. Ylimääräistä muutoksenhakua koskeva kirjelmä toimitetaan asian ratkaisevalle valitusviranomaiselle.


title: Suomen hallintolainkäyttö

text: Mistä hyvänsä hallintopäätöksestä saa kannella. Tämä koskee myös niitä päätöksiä, joista ei voi valittaa. Kantelu osoitetaan sille viranomaiselle, joka yleensä käsittelee hallintoviranomaisen toimista tehdyt valitukset. Perusteena kantelulle voi olla, että


title: Suomen hallintolainkäyttö

text: Kantelu on tehtävä kohdan 1 asioissa kuuden kuukauden kuluessa päätöksen tiedoksi saamisesta ja kohdan 2 asioissa kuuden kuukauden kuluessa siitä, kun päätös sai lainvoiman. Mikäli kantelun peruste on pätevä, hallintopäätös poistetaan.


title: Suomen hallintolainkäyttö

text:
Päätös voidaan purkaa, jos
ja


title: Suomen hallintolainkäyttö

text: Jos asiasta saa tehdä valituksen tai kantelun, purkua ei saa hakea. Purkua on haettava Korkeimmalta hallinto-oikeudelta viiden vuoden kuluessa siitä, kun päätös sai lainvoiman. Erittäin tärkeiden syiden vaatiessa päätös voidaan purkaa vielä myöhemminkin.


title: Suomen hallintolainkäyttö

text: Korkein hallinto-oikeus voi hakemuksesta palauttaa menetetyn määräajan valituksen tai mielipiteen jättämiseen, mikäli henkilöllä on ollut laillinen este tai muu erittäin painava syy olla tekemättä toimenpidettä määräajassa. Hakemus on jätettävä 30 päivän kuluessa laillisen esteen lakkaamisesta tai viimeistään vuoden kuluttua määräajan päättymisestä. Erittäin painavasta syystä voidaan menetetty määräaika palauttaa vielä tämän jälkeenkin.


title: Suomen hallintolainkäyttö

text: Hallintoriita-asialla tarkoitetaan riitaa julkisoikeudellisesta oikeussuhteesta aiheutuvasta maksu- tai muuta velvollisuudesta, josta ei ole hallintoviranomaisen päätöstä, tai riitaa viranomaisten välisestä sopimuksesta. Yleensä riita syntyy kahden julkisyhteisön välillä. Hyvänä esimerkkinä hallintoriita-asiasta toimivat oikeustapaukset KHO:2006:69, jossa Kuopion kaupunki ja Itä-Suomen lääninhallitus riitelivät kuolleen hirven hautaamiskustannuksista, ja KHO:2006:94, jossa kysymys oli laitokseen sijoitetun kehitysvammaisen hoitokustannusten maksamisesta tämän asuinkunnan tultua liitetyksi kahteen eri kuntaan.


title: Suomen hallintolainkäyttö

text: Hallintoriita-asia käsitellään sen paikkakunnan hallinto-oikeudessa, jossa vaatimuksen kohteena olevan asianosaisen kotipaikka on. Mikäli hakija on yksityinen, voidaan asia käsitellä myös tämän henkilön kotipaikan hallinto-oikeudessa.


title: Himalia-ryhmä

text: Himalia-ryhmä käsittää joukon Jupiterin epäsäännöllisiä kuita, jotka kiertävät Jupiteria retrogradisesti. Ryhmän kuut kiertävät Himalian suuntaisesti ja ovat kuun kanssa samaa alkuperää.


title: Himalia-ryhmä

text: Ryhmän tunnetut kuut (Jupiterista katsoen):Hiljattain löydetyn S/2000 J 11 katsotaan myös mahdollisesti kuuluvan ryhmään. Tosin kuun tarkkaa kiertorataa ei tunneta, joten kuu ei vielä ryhmään virallisesti kuulu.


title: Himalia-ryhmä

text: Himalia-ryhmän kuiden radan isoakselin puolikas on 11,15 milj.–11,75 milj. km ja inklinaatiot 26,6°–28,3° ja eksentrisyydet 0,11–0,25. Ryhmän kuut ovat fyysisiltä ominaisuuksiltaan varsin homogeenisiä. Värin osalta kuut muistuttavat kovasti toisiaan ja c-luokan asteroideja. Epäilläänkin, että ryhmä on syntynyt asteroidivyöhykkeeltä karanneesta asteroidista, joka on hajonnut Jupiterin lähistöllä. Alkuperäisen asteroidin kooksi on arvioitu 89 km, joka on vain hieman Himaliaa enemmän. Kuu käsittääkin lähes 90 % ryhmän massasta.


title: Newport (Rhode Island)

text: Newport on kaupunki Newportin piirikunnassa, Rhode Islandin osavaltiossa, Yhdysvaltain koillisosassa. Se on piirikuntansa pääkaupunki, ja sijaitsee noin 48 kilometriä etelään osavaltion pääkaupungista Providencesta. Kaupunki on pinta-alaltaan 29,7 neliökilometrin suuruinen, ja sen asukasluku on noin 27 000.


title: Newport (Rhode Island)

text: Newport perustettiin vuonna 1639. Siirtomaa-ajan aikana Newport oli Uuden-Englannin orjakaupan keskus. Kaupungissa on vielä runsaasti nähtävillä siirtomaatyylistä arkkitehtuuria. Ennen vuotta 1900 Newport oli yksi Rhode Islandin osavaltion kahdesta pääkaupungista, nykypääkaupungin Providencen ollessa niistä toinen.


title: Newport (Rhode Island)

text: Newportissa sijaitsee useita merkittäviä kartanoita. Huomattavin niistä on The Breakers, joka on yksi Rhode Islandin suosituimpia nähtävyyksiä. Muita kaupungissa sijaitsevia kartanoita ovat muun muassa Belcourt Castle, The Elms, Marble House ja Rosecliff.


title: Olga Temonen

text: Olga Inkeri Valentina Temonen (o.s. Koskikallio, s. 23. tammikuuta 1978 Nurmes) on suomalainen näyttelijä ja tuottaja.


title: Olga Temonen

text: Temosen tunnetuin rooli on Noora Aution rooli saippuasarjassa "Salatut elämät" televisiossa vuosina 2007–2008 ja 2009–2010. Temonen jäi keväällä 2008 äitiyslomalle ja hänen esittämänsä hahmo poistui sarjasta toistaiseksi joulukuussa 2008. Temonen palasi sarjan kuvauksiin kahden viikon ajaksi tammikuussa 2009, kunnes poistui jälleen sarjasta. Keväällä 2017 uutisoitiin, että Temonen palaa sarjaan saman vuoden syksynä.


title: Olga Temonen

text: Aikaisemmin hän esiintyi muun muassa Jarmo Lampelan televisiosarjoissa sekä Apulannan musiikkivideolla "Pahempi toistaan" ja Samuli Edelmannin musiikkivideolla "Enkelten tuli". Lisäksi Temonen on tehnyt pieniä rooleja useissa televisiosarjoissa. Temosella on elokuvanäyttelijän koulutus.


title: Olga Temonen

text: Temonen pyörittää yhdessä aviomiehensä Tuukka Temosen kanssa Optipari-nimistä tuotantoyhtiötä, joka tuotti muun muassa vuoden 2008 Miss Suomi -kilpailun. Optipari-yhtiön viimeisimpinä töinä on Olgan juontama "Olgan kotona" -sarja, jota esitettiin Liv-kanavalla keväällä 2013. Vuonna 2017 Optiparin kautta Temonen tuotti elokuvan Teit meistä kauniin yhdessä miehensä Tuukka Temosen kanssa.


title: Olga Temonen

text: Temosten perhe asuu Iitissä maatilalla.


title: Olga Temonen

text: Olga Temonen on toiminut myös "Kotivinkki"-lehden kolumnistina ja kirjoittaa sen verkkosivuilla "Olgan kotona" -blogia.